Bolehkah wakil rakyat merasai keperitan pengundi?

Seorang warga emas meninggal dunia setelah diserang sakit jantung ketika cuba menyelamatkan haiwan ternakannya dengan meredah air banjir di Taman Pinggiran Felda, Gemas. Beratus keluarga dengan anak-anak kecil kesejukan, kelaparan dan bermalam di atas bumbung rumah apabila banjir melanda Taman Sri Muda.Bolehkah perdana menteri, wakil-wakil rakyat dan pengarah-pengarah di agensi membantu merasai kesedihan kehilangan orang tersayang, harta yang menjadi penyambung hidup sekeluarga, dan tangisan isteri dan anak mengenangkan keharuan masa depan?Hampir tiga hari tiada bantuan dari agensi kerajaan kepada mangsa banjir. Tanpa pertolongan teratur dari agensi-agensi kerajaan dengan kakitangan terlatih dan perlatan canggih, 47 nyawa melayang dan lima orang masih dilaporkan hilang. Bolehkah pengarah dan pemimpin di agensi-agensi kerajaan ini merasai kesedihan dan kemurungan ahli keluarga yang menimpa tragedi ini?Tahukah anda laporan berita yang diterima banyak menunjukkan betapa lembab tindakan dibuat, kecelaruan komunikasi antara agensi-agensi mengetuai bantuan kemanusiaan dan bencana, dan kesilapan meletak keutamaan. Amat memalukan apabila bantuan adalah dari rakyat yang perihatin, NGO, kumpulan amal dari rumah Sikh dan ahli-ahli masjid.Berhenti dengan alasan tragedi ini tidak dijangka. Ia boleh dijangka kerana Malaysia dilanda banjir hampir setiap tahun dan ia semakin teruk. Masalahnya ialah kelemahan pemimpin di agensi-agensi membantu, sehingga ada didakwa tidak berguna langsung.  Mari kita buat analisis agensi-agensi berkaitan.Jabatan Meteorologi – Inilah agensi pembantu barisan paling depan. Tetapi mengapa ia terlalu lewat membuat ramalan dan mengeluarkan arahan siap siaga kedatangan banjir?  Tahukah mereka yang bertugas di agensi ini bahawa rakyat menganggap peralatan dan pembiayaan jabatan bernilai jutaan ringgit setahun memiliki sistem amaran awal yang berkesan?  Alasan kononnya di saat akhir masih membuat “model” ramalan cuaca bagi menentukan potensi buruk cuaca akan berlaku atau tidak adalah lemah.  Apalah gunanya jabatan ini mempunyai gambar-gambar satelit global menjejak ribut, hujan, mengukur tekanan atmosfera dan gabungan dengan agensi-agensi cuaca di peringkat dunia dan serantau untuk meramal risiko dan bencana yang mendatang itu, tetapi gagal bertindak awal?  Di negara maju seperti Amerika, ramalan cuaca hampir tepat boleh ditentukan lima hari ke hadapan dengan bila salji akan turun, jumlahnya, dan suhu agar rakyatnya bersedia awal.  Adakah Jabatan Meteorologi Malaysia tidak cukup ilmu, peralatan, atau tidak berani menjadi pembawa berita buruk kepada Majlis Keselamatan Negara, Nadma, menteri-menteri besar negeri yang akan dilanda banjir, perdana menteri dan saluran media?  Agensi Pengurusan Bencana Malaysia (Nadma) – Ia ditubuhkan pada 2015 berikutan pengalaman buruk banjir besar di negeri Kelantan, Terengganu dan Johor.  Ketika itu, banjir tersebut dikatakan yang paling buruk pernah dialami dalam 50 tahun, mengakibatkan 25 nyawa rakyat melayang dan 136,447 keluarga dipindahkan ke tempat selamat.  Nilai kehilangan harta benda ialah RM2.9 bilion.Apa yang memeranjatkan ialah pengalaman lalu tidak membuat Nadma lebih matang dan bijak. Persoalannya ialah bagaimanakah struktur agensi ini bertindak, talian pelaporan dan apakah prosedur operasi standardnya? Apa yang diketahui ialah Nadma mengambil masa terlalu lama berdolak-dalik.Reaksi awalnya ialah menyatakan ia tidak terlibat dengan bencana di peringkat negeri dan kelihatan enggan melibatkan angkatan bersenjata dalam bantuan tanpa sebab yang jelas.  Anehnya, peranan Nadma meliputi meneraju pengurusan bencana, dari perancangan, kawalan, dan menyelaras pengurusan malapetaka.   Apabila Nadma dipertikaikan lembab menggerakkan usaha membantu rakyat ditimpa banjir, menteri yang memimpin agensi ini Latiff Ahmad menyatakan:  “Saya boleh letak jawatan. Nadma boleh dibubar. Tetapi apakah penyelesaiannya?” Jawapan ini tidak sepatutnya  keluar daripada pemimpin Nadma.  Agensi-agensi berkaitan di peringkat negeri dan persekutuan – Ini bermula dengan pejabat daerah yang menjadi barisan kedua menentukan keadaan di kawasan sebelum dan sedang dilanda bencana. Di Taman Sri Muda, mengapa pam yang telah rosak untuk mengalirkan air keluar dari kawasan banjir tidak diganti sementara peruntukannya telah lama diluluskan?  Mana peranan pegawai di pejabat daerah untuk bersedia segera membuat laporan ke menteri besar dan menuntut bantuan apabila bencana awal berlaku?Di dalam sebarang bencana atau krisis, ketegasan dan keberanian luar biasa perlu ada pada seseorang wakil rakyat, menteri dan pemimpin. Malangnya, apa yang rakyat lihat amat memualkan. Terdapat beberapa menteri bagaikan badut main wayang untuk mencari publisiti ketika rakyat dilanda bencana.  Ada mengesahkan jangkaan rakyat, seperti kenyataan Menteri Belia dan Sukan Ahmad Faizal Azumu kepada Utusan Malaysia:  Orang ramai tidak mahu berurusan dengan kementerian belia dan sukan (KBS), KBS tidak mahu berurusan dengan Jabatan Kebajikan Masyarakat (JKM), JKM tidak mahu berurusan dengan Nadma, Nadma tidak mahu berurusan dengan polis, polis tidak mahu berurusan dengan angkatan tentera.  Jika ini benar belaku, ia hanya mencerminkan betapa kelam-kabut persediaan agensi-agensi kerajaan menghadapi bencana banjir baru-baru ini. Ada pula ramai menteri, seperti kata bekas perdana menteri Dr Mahathir Mohamad, memegang jawatan kerana hendakkan wang, bukan berkhidmat untuk rakyat.  Inilah yang berlaku mengikut Laporan Ketua Audit Negara 2019 pada September lalu yang mencatatkan enam dari 15 kolam takungan banjir di Kuala Lumpur telah ditukar untuk membangunkan projek rumah mampu milik, pusat penjaja dan taman rekreasi dari tahun 2015 hingga 2020.  Amat memeranjatkan ialah pertukaran pembangunan ini terus berlaku walaupun ketua pengarah jabatan pengairan dan saliran didakwa menegaskan kolam-kolam itu sepatutnya kekal, tidak ditukar dan beralih kepada orang ketiga.  Tidakkah mereka sedar kolam takungan banjir dibina di kawasan rendah supaya air mudah mengalih dan ditakung.  Apabila monsun melanda setiap tahun, inilah kawasan perumahan yang paling teruk dilanda banjir.  Jika dibina rumah mampu milik, pembeli paling ramai ialah Melayu kerana mereka kaum terbesar berpendapatan rendah. Persoalannya, berapa ramai lagi nyawa perlu dikorbankan?  Berapa banyak lagi harta benda rakyat miskin perlu dimusnahkan, ribuan keluarga serta anak-anak mengalir airmata sebelum pemimpin di agensi kerajaan ini boleh berpuas hati?  Nampaknya kita melangkah ke 2022 dengan membawa suasana ngeri dari tahun lalu.  Langit akan terus mendung dan hujan terlalu kerap menyebat bumi, penderitaan rakyat tetap tidak terbela.  Khairuddin Othman adalah bekas wartawan Berita Harian.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Ahli akademik, penyanyi Wan Zawawi meninggal dunia

Ahli akademik dan penyanyi Wan Zawawi Wan Ibrahim meninggal dunia kira-kira pukul 6.47 pagi ini berpunca daripada serangan jantung, lapor AstroAwani.Menurut isterinya, Noorshah Mohd Salleh, suaminya menghembuskan nafas terakhir di rumah mereka di Seksyen 11, Petaling Jaya ketika sedang bersiap untuk menunaikan solat Subuh.Noorshah berkata pemergian suaminya yang berusia 75 tahun itu adalah secara tiba-tiba tanpa disangka.“Baru semalam kami menonton televisyen bersama dan kami berbincang untuk membawa arwah menjalani rawatan susulan jantung. Namun, saya reda dan percaya bahawa ajal arwah sudah sampai,” kata Noorshah dalam laporan tersebut.Jenazah Wan Zawawi dibawa ke Masjid At-Taqwa, Taman Tun Dr Ismail untuk diuruskan sebelum pengebumian.Jenazahnya dijangka akan dikebumikan selepas solat Zohor di Tanah Perkuburan Islam Bukit Kiara.Selain dikenali sebagai seorang ahli akademik dalam bidang antropologi, Wan Zawawi juga turut terkenal sebagai seorang penyanyi yang banyak menekankan isu-isu sosial dan alam sekitar.Beliau juga turut menulis lagu dan bekerjasama dengan beberapa penyanyi terkenal seperti M Nasir dan Ramli Sarip.


PN bersedia walaupun tak setuju PRU15 musim tengkujuh, kata Muhyiddin

Walaupun tidak bersetuju dengan tindakan Umno mendesak Pilihan Raya Umum ke-15 diadakan ketika musim tengkujuh, Perikatan Nasional (PN) sudah bersedia untuk berdepan dengan sebarang kemungkinan, kata Muhyiddin Yassin.
Pengerusi PN itu berkata, jawatankuasa manifesto gabungan itu sudah mula merangka tawaran kepada rakyat Malaysia mencakupi semua bidang penting dengan mengambil kira situasi selepas pandemik, menangani masalah ekonomi yang sedang merosot serta bantuan kepada rakyat miskin.
"Ini penting dan kita akan umumkan manifesto pada tempoh pilihan raya," katanya ketika berucap pada Majlis Makan Malam dan Penyerahan Watikah Ketua Badan Perhubungan Kawasan Selangor di Shah Alam, Selangor malam tadi.
Ketika ditanya mengenai pemilihan calon dan pengagihan kerusi bagi PRU15, Muhyiddin yang juga ahli Parlimen Pagoh berkata, perkara ini masih lagi dalam perbincangan dan akan diputuskan dalam mesyuarat PN.
Katanya, pemimpin parti komponen PN sentiasa terbuka untuk berbincang bagi memilih calon yang dirasakan sesuai menjadi wakil rakyat.
"Tiada rahsia antara kami dalam PN. Jika saya buat sesuatu, saya akan kembali melaporkan secara terperinci apa yang sedang berlaku kepada pemimpin parti lain.
"Ini menunjukkan keikhlasan PN," katanya.
Khabar angin tentang kemungkinan Perdana Menteri Ismail Sabri Yaakob mengadap Yang di-Pertuan Agong bagi membubarkan Parlimen minggu ini dilaporkan pelbagai media.
Sementara itu, Presiden Gerakan Dominic Lau ketika berucap pada majlis sama, menegaskan parti itu tidak akan membantah pemilihan calon yang dipersetujui parti komponen PN dan akan memberi sokongan penuh.
"Kita tidak kisah calon dari parti mana, asalkan dari PN, kita akan sokong," katanya.
Menyentuh mengenai jangkaan berdepan PRU15, Muhyiddin yakin PN akan peroleh kelebihan sekiranya berlaku pertembungan tiga penjuru atau lebih.
Katanya, faktor yang akan memberi kelebihan kepada PN ialah undi daripada golongan muda, penyertaan pengundi yang didaftarkan secara automatik dan penambahan pengundi Melayu.
"Jika semua faktor ini diambil kira ditambah dengan gerakan jentera PN yang bersungguh-sungguh dan situasi Umno dan Barisan Nasional (BN) yang semakin merosot, maka harapan untuk raih undi lebih besar adalah amat baik," kata beliau sambil menambah semua parti komponen setuju menggunakan logo PN pada PRU15.
Dalam pada itu, Timbalan Presiden PAS, Tuan Ibrahim Tuan Man, berkata perkara yang paling dibimbangi PN pada masa ini ialah penglibatan pengundi atas pagar yang dikhuatiri tidak akan turun mengundi disebabkan keadaan semasa seperti banjir.
Katanya, situasi ini akan memberi kelebihan kepada Umno yang memiliki jumlah penyokong tegar yang lebih tinggi.
"Penyokong tegar sudah tentu akan turun tidak kira situasi," katanya.
“Justeru kita perlu tumpu kepada mobilasi untuk memudahkan pengundi ini (atas pagar) turun."


Ramasamy dakwa sekolah kebangsaan amalkan 'diskriminasi etnik'

Hanya sebulan selepas menggesa supaya monopoli kaum Melayu dalam perkhidmatan awam ditamatkan, seorang pemimpin DAP kini menyerang pula sekolah kebangsaan yang dikendalikan kerajaan, mengatakan mereka mengamalkan diskriminasi terhadap etnik bukan Melayu.
“Selain kualiti pendidikan, fenomena diskriminasi etnik bukan Melayu cukup ketara di sekolah kebangsaan,” kata Timbalan Ketua Menteri II Pulau Pinang P Ramasamy.
Ramasamy mendakwa terdapat "kesukaran" dalam pengajaran bahasa Tamil dan Mandarin di bawah program bahasa ibunda murid (POL) di sekolah kebangsaan, menyebabkan kanak-kanak bukan Melayu hilang minat dalam kelas pendidikan bahasa ibunda mereka.
Beliau mencadangkan supaya pihak berkuasa mewajibkan pelajar bukan Melayu menghadiri kelas bahasa.
"Langkah sebegitu mungkin sedikit sebanyak dapat menangani perpecahan semasa dalam dua sistem pendidikan," katanya.
Bulan lalu, Ramasamy menggesa Perdana Menteri Anwar Ibrahim mereformasikan perkhidmatan awam, sambil berkata sektor itu kini didominasi oleh orang Melayu kerana apa yang dikatakannya sebagai dasar yang dilaksanakan ketika era Dr Mahathir Mohamad.
Beliau juga mendakwa "diskriminasi kaum secara rahsia" menghalang prospek kenaikan pangkat untuk etnik bukan Melayu dalam sektor awam.


Umno-BN akan bertanding semua kerusi dimenangi pada PRU14, kata Zahid

Umno dan Barisan Nasional (BN) membuat ketetapan untuk bertanding di semua kerusi Parlimen serta Dewan Undangan Negeri (DUN) yang dimenangi pada Pilihan Raya Umum ke-14 (PRU14).Presiden Umno Ahmad Zahid Hamidi, yang juga pengerusi BN, berkata Majlis Tertinggi (MT) Umno turut memutuskan semua calon parti itu dan BN yang bertanding pada PRU15 akan menggunakan lambang BN.“MT Umno memutuskan bahawa semua kerusi Umno dan BN sama ada Parlimen atau DUN yang dimenangi pada PRU14 lepas wajib kita ambil alih semula untuk kita tandingi. Kerusi itu Umno punya, Umno akan tuntut balik kerusi itu.“Kita juga tidak akan menggunakan lambang parti lain. Terserah kepada parti lain untuk guna lambang sendiri atau lambang sahabat baru tapi Umno dan BN, lawan tetap lawan,” katanya ketika berucap merasmikan Mesyuarat Perwakilan Umno Bahagian Bagan Datuk di Bagan Datuk hari ini.Beliau berkata selepas PRU14, seramai 16 ahli Parlimen Umno bertindak meninggalkan parti itu sekali gus menjadikan ia kini mempunyai sebanyak 38 kerusi di Dewan Rakyat tanpa mengambil kira kekosongan di Gerik berikutan kematian penyandangnya, Hasbullah Osman, pada November lepas.Ahli Parlimen Bagan Datuk itu juga berkata Umno dan BN tidak pernah dan tidak akan pernah menyertai Perikatan Nasional (PN) sebaliknya sokongan yang diberikan kepada kerajaan sekarang merupakan sokongan daripada ahli-ahli Parlimen sahaja.“Tindakan menandatangani piagam kerajaan PN pada Mei lepas hanyalah sebagai tanda dukungan kepada kerajaan PN, bukan sokongan kepada pendaftaran parti PN malah tiada piagam baru yang ditandangani sebagaimana terdapat tular bahawa saya presiden Umno selaku pengerusi BN menandatangi piagam baru,” katanya.Sambil menegaskan bahawa majlis presiden PN diwujudkan bagi memastikan imbang dan periksa kepada dasar kerajaan PN, Zahid turut mengingatkan ahli Umno di semua peringkat agar mengeluarkan kenyataan yang senada dengan pucuk pimpinan.“Senadalah dengan suara bapa yang istiqmah menjaga rumah induk Umno itu. Biar pun siapa kita, sama ada ahli di peringkat akar umbi, ada pegang jawatan di cawangan atau bahagian atau peringkat negeri malah nasional, ingatlah bahawa yang meletakkan kita di tempat itu adalah Umno, bukan orang lain… suara Umno adalah suara kita, bukan orang lain,” katanya.


Hampir 2 juta orang pelarian Ukraine di Poland

Jumlah rakyat Ukraine yang menyeberangi sempadan ke negara jiran Poland sejak perang bermula pada Februari 2022 adalah kira-kira 9.66 juta, dengan hampir 7.8 juta telah kembali ke Ukraine, menurut Pengawal Sempadan Poland.
“Jumlah rakyat Ukraine yang masih tinggal di Poland adalah sekitar 1.85 juta.
“Jumlahnya menurun berbanding tahun lepas, apabila kemasukan sekitar 140,000 orang setiap hari pada satu ketika,” lapor Agensi Anadolu memetik jurucakap Pengawal Sempadan, Anna Michalska.
Warga Ukraine kini menjadi pekerja warga asing paling ramai yang bekerja di Poland, menurut menteri dasar keluarga dan sosial Poland minggu lalu.
Data daripada ZUS, iaitu sebuah syarikat insurans di Poland menunjukkan bahawa 1,063,300 warga asing telah bekerja secara sah di Poland setakat Disember, meningkat sebanyak 191,700 berbanding Januari lalu.
Hampir 14,000 firma Ukraine telah ditubuhkan di Poland dari Januari hingga September 2022, menurut laporan oleh Institut Ekonomi Poland, sebuah badan pemikir ekonomi awam.
Menurut Pertubuhan Kerjasama Ekonomi dan Pembangunan (OECD), Poland membelanjakan AS$8.98 bilion untuk perumahan, penjagaan kesihatan dan perkhidmatan lain bagi rakyat Ukraine pada 2022, jumlah tertinggi dalam kalangan negara anggota.


98 fasiliti kesihatan swasta terima tempahan vaksinasi di Lembah Klang

Individu sekitar Lembah Klang yang belum menerima janji temu vaksinasi Covid-19 atau yang belum sempat menerima dos kedua mereka kini boleh mendapatkan imunisasi berkenaan secara percuma di fasiliti kesihatan swasta selain klinik kesihatan kerajaan.Kementerian kesihatan (KKM) dalam kenyataan memaklumkan ia menerusi program tempahan vaksin untuk golongan dewasa bermula hari ini menerusi 98 fasiliti kesihatan swasta terpilih yang berdaftar di bawah ProtectHealth Corporation Sdn Bhd (ProtectHealth).“Individu di Lembah Klang yang ingin mendapatkan janji temu vaksinasi mereka perlu menghubungi dan membuat tempahan dengan mana-mana 98 fasiliti swasta ini,” menurut kenyataan itu.Kumpulan sasaran adalah golongan dewasa yang baru mendaftar dan belum mendapat janji temu, golongan dewasa yang terlepas janji temu dos pertama atau dos kedua dan golongan lain yang akan diumumkan KKM kelak.Menurut kenyataan itu program dibangunkan ProtechHealth berkenaan adalah bagi menambah baik akses pemberian vaksin di Selangor dan Kuala Lumpur  serta mengelakkan pembaziran dan ketidakpastian permintaan vaksin.ProtectHealth ditubuhkan pada 19 Disember 2016 sebagai anak syarikat milik penuh ProtectHealth Malaysia (PHM) yang ditubuhkan di bawah KKM.ProtectHealth juga merupakan pengurus skim untuk PeKa B40, Electronic Service Provider (ESP) untuk Skim Perlindungan Insurans Kesihatan Pekerja Asing dan pelaksana penglibatan pengamal perubatan swasta dan pertubuhan bukan kerajaan (NGO) kesihatan dalam Program Imunisasi Covid-19 Kebangsaan.


GRS umum KM Sabah baru beberapa jam lagi

Ketua Menteri Sabah yang baru akan diumumkan beberapa jam lagi, kata Pengerusi Perikatan Nasional (PN) Sabah Hajiji Noor.Tanpa memberikan waktu spesifik, beliau membayangkan pengumuman itu akan dibuat pada sebelah pagi, sebelum calon berkenaan mengangkat sumpah di Istana Negeri di Kota Kinabalu.Ditanya sama ada ketua menteri akan dipilih daripada barisan ahli Dewan Undangan Negeri (Adun) PN atau Barisan Nasional (BN) beliau berkata : “Biarlah ia menjadi teka teki.”Hajiji berkata demikian dalam sidang media kira-kira dua jam selepas Suruhanjaya Pilihan Raya (SPR) mengumumkan keputusan rasmi Pilihan Raya Negeri DUN Sabah yang menyaksikan Gabungan Rakyat Sabah (GRS) terdiri daripada PN, BN dan PBS berjaya membentuk kerajaan dengan majoriti mudah sebanyak 38 kerusi.Terdahulu, beliau bersama pimpinan GRS termasuk Naib Presiden Bersatu Ronald Kiandee, Setiausaha Agung PN Hamzah Zainudin dan SAPP Yong Teck Lee mengadakan mesyuarat secara tertutup.Mesyuarat sama turut diadakan secara berasingan oleh pimpinan BN.Hajiji, yang mempertahan kerusi Dewan Undangan Negeri (DUN) Sulaman, sebelum ini disebut-sebut sebagai antara calon Ketua Menteri selain Pengerusi BN Bung Mokhtar Radin.Ditanya sama ada keputusan memilih ketua menteri yang akan diumumkan itu dibincang oleh keseluruhan pimpinan GRS, beliau hanya berkata: “Kita masih tunggu kerana banyak wakil rakyat kita dari jauh, dari pedalaman. Kita tunggu dan akan buat satu pengumuman bersama mereka,” katanya.


Cuma 28 ventilator diperoleh KKM dapat digunakan, menurut Laporan Ketua Audit Negara

Laporan Ketua Audit Negara (LKAN) mendapati hanya 28 daripada 136 ventilator yang diperoleh Kementerian Kesihatan (KKM) melalui tatacara perolehan darurat dapat digunakan.
Menurut laporan itu, baki 108 unit ventilator dibekalkan sebuah syarikat yang hanya disebut sebagai 260790-T melalui perolehan tersebut, tidak dapat dapat digunakan kerana tidak sesuai dan tidak selamat digunakan kepada pesakit.
Susulan itu, KKM telah memulangkan hanya 15 daripadanya kepada pengilang, manakala tuntutan kerugian sebanyak RM13.07 juta bagi 93 unit lagi tidak dapat dilaksanakan kerana tidak terdapat sebarang dokumen perolehan antara syarikat 260790-T dan kementerian.
"Tiada sebarang dokumen berkaitan urus niaga perolehan ventilator dikemukan kepada Pihak Audit. Pihak Audit juga tidak dapat mengesahkan peranan dan tanggungjawab syarikat 260790-T sebagai syarikat yang menguruskan perolehan ventilator dan berurusan dengan pengeluar," menurut laporan itu.
Terdahulu Ketua Audit Negara Datuk Seri Nik Azman Nik Abdul Majid berkata hasil laporan audit mendapati 93 mesin ventilator di hospital kerajaan yang didapati tidak berfungsi adalah tidak memenuhi standard.
Beliau berkata KKM dalam maklum balas memberitahu mesin berkenaan juga tidak boleh diubah suai kerana dibeli secara ‘off the shelf’ atau sedia ada dan tidak mempunyai jaminan, selain mesin itu juga pernah cuba dibaiki oleh pihak kontraktor tetapi tidak berjaya.
Laporan itu turut memaklumkan proses perolehan ventilator berkaitan mula dilaksanakan susulan Mesyuarat Jemaah Menteri pada 25 Mac 2020 bersetuju memberi pengecualian kepada KKM untuk memperoleh 500 unit ventilator tambahan daripada syarikat 260790-T bagi memenuhi keperluan mendesak ketika itu.
Perolehan yang dianggarkan berjumlah RM50 juta itu, dibuat melalui tatacara perolehan darurat di bawah Pekeliling Perbendaharaan (PB) 3.3 dan Arahan Perbendaharaan 99.
Namun, berdasarkan rekod perolehan KKM, syarikat tersebut hanya dapat membekalkan 136 unit ventilator dengan kos perolehan berjumlah RM20.1 juta yang kemudian disemak semula menjadi RM24.07 juta pada 1 Sept 2020.
Dalam pada itu LKAN turut memaklumkan KKM telah membelanjakan sejumlah RM4.462 bilion bagi perolehan sebanyak 75.88 juta dos vaksin yang terdiri daripada vaksin Comirnaty, AstraZeneca, CoronaVac dan Convidecia hingga April tahun lepas.
Bagaimanapun, semakan audit mendapati daripada jumlah tersebut sebanyak 11.59 juta dos vaksin tidak digunakan dan 1.1 juta dos vaksin daripadanya telah luput tempoh jangka hayat antara satu hingga 212 hari.
Laporan tersebut turut menyebut KKM mempunyai lebihan stok alat perlindungan diri (PPE) yang ketara dan menyebabkan berlaku masalah penyimpanan serta berpotensi tidak dapat digunakan kerana stok luput hayat.
Oleh demikian, laporan itu mengesyorkan agar KKM mempertingkatkan tahap kesedaran penduduk dewasa dalam mengambil dos penggalak vaksin bagi meminimumkan dos vaksin luput tempoh hayat, serta menguruskan peralatan perubatan yang diperoleh secara darurat dengan lebih berkesan dan berhemah.


Hakim tarik diri dengar semakan kehakiman ibu bapa Teoh Beng Hock

Hakim Mahkamah Tinggi Amarjeet Singh semalam menarik diri daripada mendengar permohonan semakan kehakiman ibu bapa mendiang Teoh Beng Hock bagi mendapatkan perintah mahkamah supaya polis melengkapkan siasatan berhubung kematian anak mereka hampir 14 tahun lepas.
Peguam Kanan Persekutuan Ahmad Hanir Hambaly ketika dihubungi pemberita berkata hakim itu menyatakan demikian semasa pengurusan kes tersebut hari ini.
“Yang Arif (Amarjeet) telah menarik diri daripada mendengar kes itu kerana beliau pernah terlibat dalam Suruhanjaya Siasatan Diraja berkaitan kematian Teoh Beng Hock.
“Mahkamah turut menetapkan pengurusan kes seterusnya pada 10 Julai ini dan kes ini akan didengar di hadapan hakim baharu iaitu Wan Ahmad Farid Wan Salleh,” kata Ahmad Hanir.
Teoh Leong Hwee, 75, dan isterinya Teng Shuw Hoi, 70, memfailkan permohonan semakan kehakiman pada 4 Jan tahun lepas, dengan menamakan Ketua Polis Negara, Pengarah Jabatan Siasatan Jenayah, polis dan kerajaan Malaysia sebagai responden pertama hingga keempat.
Pada 16 Jun 2022, pasangan itu memperoleh kebenaran untuk memulakan semakan kehakiman selepas mahkamah menolak bantahan Jabatan Peguam Negara terhadap permohonan tersebut.
Pasangan berkenaan memohon deklarasi bahawa kegagalan responden pertama, kedua dan ketiga untuk melengkapkan siasatan berhubung kematian anak mereka dalam jangka masa munasabah telah melanggari Seksyen 20(3) Akta Polis 1967.
Permohonan itu difailkan antaranya atas alasan walaupun tiga pasukan khas ditubuhkan untuk menyiasat punca kematian Beng Hock, siasatan didapati belum lengkap kerana berdasarkan surat Pengarah Jabatan Siasatan Jenayah PDRM bertarikh 21 September 2021, Jabatan Peguam Negara telah menyerahkan kembali kertas siasatan kepada Ketua Polis Negara pada 3 September 2021.
Mereka mendakwa kertas siasatan berhubung kematian Beng Hock telah dikembalikan kepada responden pertama, kedua dan ketiga oleh AGC untuk siasatan lanjut namun ia masih belum dilengkapkan oleh polis walaupun insiden itu berlaku hampir 14 tahun lepas.
Beng Hock ditemukan mati pada 16 Julai 2009 di tingkat lima bangunan Plaza Masalam, Shah Alam selepas memberi keterangan di pejabat Suruhanjaya Pencegahan Rasuah Malaysia di tingkat 14 bangunan sama.


Dr Mahathir, Hadi dipanggil mengadap Agong

Pengerusi Pejuang Dr Mahathir Mohamad dan Presiden PAS Abdul Hadi Awang dipanggil untuk mengadap Yang di-Pertuan Agong ke Istana Negara.“Surat rasmi bagi menghadap Yang di-Pertuan Agong telah diterima pada minggu lepas lagi.“Bagaimanapun waktu  belum ditentukan lagi setakat ini,” kata Ketua Penerangan Pejuang Ulya Aqamah Husamudin kepada Bernama.Sementara Setiausaha Agung PAS Takiyuddin Hassan mengesahkan mengenai perkara itu kepada The Star.“Yang di-Pertuan Agong Sultan Abdullah Sultan Ahmad Shah akan memanggil Presiden PAS Abdul Hadi untuk mengadap pada minggu ini, dia sudah menerima jemputan daripada Istana Negara.“Surat dihantar kepada Abdul Hadi pada 4 Jun di pejabatnya di ibu pejabat PAS di Terengganu. Saya tidak diberi mandat untuk memberitahu bila pertemuan itu akan diadakan.“Saya juga tidak mengetahui apa yang akan dibincangkan dalam mesyuarat tersebut,” kata Takiyuddin kepada The Star.Ketua Penerangan Bersatu Wan Saiful Wan Jan dan Setiausaha Agung MCA Chong Sin Woon memberitahu Bernama tidak mempunyai maklumat mengenai perkara itu setakat ini.Sementara Presiden Gerakan Dominic Lau Hoe Chai dan Presiden MIC S A Vigneswaran pula memaklumkan parti mereka belum menerima sebarang jemputan rasmi daripada Istana Negara untuk menghadap Yang di-Pertuan Agong.Timbalan Presiden Umno Mohamad Hasan mengakui mendengar desas-desus berkenaan namun tidak dapat memastikan sama ada partinya menerima surat jemputan tersebut.“Dengar khabar begitulah (dipanggil menghadap Yang di-Pertuan Agong). Saya tidak ke pejabat…tak pasti sama ada dah dapat surat atau belum,” katanya kepada Bernama.Bagaimanapun Setiausaha Agung PKR Saifuddin Nasution Ismail yang meminta Bernama merujuk perkara berkenaan kepada Ahli Jawatankuasa Penamatan Proklamasi Darurat Khairuddin Abu Hassan.“Rujuk Khairuddin… dia mungkin tahu lebih berbanding maklumat yang kami ada,” katanya.Semalam, media melaporkan Khairuddin yang juga pengerusi Badan Perhubungan Pro-tem Pejuang Wilayah Persekutuan, sebagai berkata Yang di-Pertuan Agong berkenan menerima menghadap semua pimpinan parti politik termasuk pembangkang.Pada 9 Februari, Pejabat Perdana Menteri mengumumkan pelantikan 19 anggota Jawatankuasa Bebas Darurat yang dipengerusikan oleh bekas ketua hakim negara, Arifin Zakaria.Jawatankuasa itu turut dianggotai bekas ketua setiausaha negara Samsudin Osman, bekas ketua polis negara Norian Mai, bekas panglima angkatan tentera Zulkifli Zainal Abidin, bekas ketua pengarah kesihatan Dr Mohamad Taha Arif dan bekas setiausaha kerajaan negeri Sabah Sukarti Wakiman.Jawatankuasa yang ditubuhkan di bawah Seksyen 2 Ordinan Darurat (Kuasa-Kuasa Perlu) 2021 itu berperanan menasihati Yang di-Pertuan Agong tentang kewujudan berterusan darurat besar di Malaysia dan penamatannya.Majlis Keselamatan Negara dan Jabatan Perdana Menteri menjadi sekretariat kepada jawatankuasa itu.


Pejabat ahli perniagaan di Bangsar diserbu dalam siasatan gubah wang, lari cukai

Pelbagai agensi penyiasatan menyerbu pejabat yang dikaitkan dengan ahli perniagaan berpangkalan di Kuala Lumpur, Vinod Sekhar, dipercayai sebagai sebahagian permulaan siasatan salah satu kes pengubahan wang terbesar sejak siasatan skandal 1MDB tiga tahun lalu.MalaysiaNow difahamkan pegawai-pegawai dari Pusat Pencegahan Jenayah Kewangan Nasional (NFCC), Suruhanjaya Pencegahan Rasuah Malaysia (SPRM), Bank Negara Malaysia (BNM) dan Lembaga Hasil Dalam Negeri (LHDN) melakukan serbuan ke atas premis Petra Group.Petra Group adalah syarikat yang mengendalikan rangkaian beberapa syarikat dan organisasi, diketuai oleh Vinod yang merupakan seorang ahli perniagaan yang juga penyokong kuat kepada Presiden PKR Anwar Ibrahim.Sumber rapat dengan siasatan tersebut memberitahu MalaysiaNow serbuan itu dijalankan kira-kira dua minggu lalu di Bangsar, susulan siasatan selama beberapa bulan berhubung dakwaan pengubahan wang dan pengelakan cukai melibatkan ratusan juta ringgit.Sumber turut berkata pegawai penyiasat merampas “beberapa dokumen dan barangan” sebagai sebahagian daripada siasatan tersebut.Difahamkan juga, serbuan itu dilakukan ketika Vinod berada di luar negara.Ahli perniagaan Malaysia peroleh bahagian terbesar kontrak Hungary bernilai berbilion ringgitBadan anti-rasuah Hungary gambarkan rundingan pembelian alat pernafasan sebagai ‘penyalahgunaan’Pemantau anti-rasuah desak kerajaan Hungary dedah butiran kontrak setengah bilion dolar kepada ahli perniagaan MalaysiaKetika dihubungi, pegawai tertinggi NFCC dan SPRM enggan mengulas atau memberikan butiran lanjut, respons biasa badan-badan itu berhubung siasatan rasuah dan pengubahan wang.Vinod, 53, adalah anak kepada mendiang BC Sekhar yang diiktiraf kerana jasanya memodenkan industri getah Malaysia.Beliau diisytiharkan muflis oleh Mahkamah Tinggi pada 2005 namun dibersihkan daripada status muflis pada tahun lalu.Pada Jun, MalaysiaNow melaporkan Vinod melalui GR Technologies, sebuah syarikat dengan alamat di Bangsar memperoleh bahagian terbesar kontrak bernilai bilion dolar bagi membekalkan ventilator atau alat bantuan pernafasan kepada kerajaan Hungary.Hungary yang membeli ventilator daripada pelbagai pembekal mencetuskan kekecohan tahun lalu ketika pandemik Covid-19 memuncak di Eropah selepas ahli politik pembangkang menyelar dan mengecam pemberian kontrak kerajaan itu, menyifatkannya sebagai tidak telus selain turut menyebabkan lebihan bekalan alatan tersebut.Mereka juga berkata ventilator yang dibeli oleh Hungary adalah terlalu mahal, mempersoalkan mengapa pembelian itu dibuat melalui kementerian luar negara.Vinod mengesahkan menerima kontrak itu namun menegaskan “semuanya mengikut landasan yang betul”, sambil menambah beliau menerima “peratusan biasa” dalam bentuk komisen.Dokumen yang diperoleh MalaysiaNow dari Hungary menunjukkan Budapest bersetuju untuk membayar kepada Vinod sejumlah AS$559,600,000 melalui beberapa akaun bank, yang pada masa kontrak diberikan pada Mei 2020 bernilai hampir RM2.43 bilion.Badan pemantau anti-rasuah Transparency International (TI) turut menggesa Hungary untuk mengeluarkan butiran khusus berkaitan kontrak kepada Vinod, menyatakan terdapat persoalan sama ada GR Technologies memenuhi garis panduan ketelusan di negara itu.Cawangan TI di Hungary juga turut mempersoalkan mengapa Budapest bersetuju untuk membayar beberapa fi yang dikenakan GR Technologies kepada pihak ketiga, selain turut mempertikaikan sama ada kerajaan Hungary memberikan kontrak tersebut melalui proses tender terbuka yang kompetitif atau tidak.


22.3 juta populasi dewasa, 66.4% remaja lengkap divaksinasi

Kadar populasi dewasa di negara ini yang lengkap menerima suntikan vaksin Covid-19 meningkat kepada 22,361,734 individu setakat 11.59 malam tadi, berbanding 22,348,481 pada Sabtu.Berdasarkan data kementerian kesihatan (KKM) menerusi laman CovidDNow, sejumlah 22,872,309 atau 97.7% individu pula telah menerima sekurang-kurangnya satu dos vaksin.Selain itu, sebanyak 63,489 dos vaksin harian diberikan semalam melibatkan golongan dewasa dan remaja, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 50,076,170 dos.Bagi golongan kanak-kanak dan remaja berusia 12 hingga 17 tahun, setakat semalam 2,091,464 individu atau 66.4% telah melengkapkan suntikan vaksin manakala 83% atau 2,612,742 individu menerima sekurang-kurangnya satu dos vaksin menerusi PICK Remaja yang bermula sejak 8 September.Dalam pada itu, sejumlah 16,244 dos penggalak vaksin Covid-19 diberikan semalam menjadikan jumlah kumulatif kini 307,653 dos.


Isnin cuti umum jika PN menang PRU, kata Muhyiddin

Perikatan Nasional (PN) akan mengisytiharkan cuti umum pada hari Isnin sekiranya gabungan itu berjaya memenangi Pilihan Raya Umum ke-15 (PRU15) pada 19 November yang jatuh pada hari Sabtu.
Pengerusinya, Muhyiddin Yassin berkata beliau mengetahui ramai yang mahu keluar mengundi pada PRU15 ini.
"Saya tahu keinginan rakyat untuk mengundi amat tinggi.
"Ini termasuk pengundi luar yang terpaksa mengundi di kampung halaman atau di tempat lain daripada tempat tinggal mereka," kata Pengerusi PN Muhyiddin Yassin sebelum menutup pembentangan manifesto PN pada Ahad malam.
Pengumuman itu disambut dengan sorakan gemuruh hadirin yang hadir termasuk tepukan gemuruh daripada barisan pemimpin utama parti-parti komponen PN.
Muhyiddin menambah, bagi negeri Kedah, Terengganu, Kelantan dan Johor cuti umum akan diisytiharkan pada Ahad.
"Ini membolehkan pengundi luar keluar mengundi tanpa perlu memohon cuti pada hari Ahad atau Isnin."
PRU15 kini dalam tempoh kempen selama dua minggu bermula semalam dan akan berakhir pada tengah malam 18 November.
Pengundian awal akan dijalankan pada 15 November.


Konflik Israel-Palestin adalah isu kemanusiaan bukan agama

Malaysia berdukacita dan kecewa dengan jenayah perang dan serangan ganas oleh pihak Israel terhadap Palestin yang jelas melanggar Konvensyen Geneva Keempat 1949. Perilaku tidak berperikemanusiaan dan kekejaman rejim keganasan Israel serta pengeboman besar-besaran jelas melanggar undang-undang antarabangsa, hak asasi manusia, kemanusiaan dan Pertubuhan Bangsa-Bangsa Bersatu (PBB).Saya mengikuti perkembangan terkini berita di Palestin, sejak bulan suci Ramadan hingga Aidilfitri dan saya sangat sedih serta kecewa mengetahui bahawa sehingga kini, Majlis Keselamatan PBB (UNSC) belum mengeluarkan kenyataan mengenai keadaan semasa di Palestin walaupun setelah laporan kementerian kesihatan Palestin mengumumkan kematian 213 orang Palestin dan 1,500 orang awam tercedera dalam serangan itu.Mengapa UNSC mengabaikan perkara ini? Bagaimana nasib anak-anak Palestin yang tidak bersalah menjadi mangsa kezaliman ini? Mengapa mereka dibunuh setiap hari disebabkan tindakan keji tentera Israel di tanah milik nenek moyang mereka? Tindakan mereka yang mempertahankan tanah dan kediaman mereka adalah wajar bagi membalas tindakan tentera Israel yang secara paksa mengusir penduduk Palestin dari kawasan Sheikh Jarrah untuk membina penempatan haram orang Yahudi. Palestin bukan pengganas.Palestin adalah manusia dan mereka berhak untuk hidup bebas tanpa rasa takut. Kanak-kanak di Gaza tidak boleh dibunuh. Semua orang awam, pelarian, kanak-kanak, wartawan dan pekerja media mesti dilindungi dengan apa cara sekalipun.Komuniti antarabangsa terutama Majlis Keselamatan PBB harus bertindak pantas dalam memaksa Israel menghentikan serangan yang menindas dan zalim ke atas Palestin. Ini bukan masalah antara agama dan tidak perlu menjadi Muslim untuk menyokong Palestin. Ini adalah isu sejagat. Kita harus bersama dalam menyuarakan bantahan terhadap kezaliman oleh Israel ini. Kerajaan Malaysia juga mengulangi pendirian mereka secara konsisten bagi memberikan sokongan politik, ekonomi dan moral secara padu kepada Palestin.Malaysia akan terus menyokong segala usaha untuk penyelesaian yang damai dan adil melalui rundingan yang melibatkan semua pihak yang berkepentingan berdasarkan undang-undang antarabangsa dan resolusi PBB yang relevan.Saya bersolidariti dan menyatakan sokongan untuk menyelamatkan Palestin daripada kezaliman Israel. Saya mengutuk serangan Israel terhadap Palestin dan menyeru mereka menghentikan segera pencerobohan di seluruh wilayah Palestin. Jangan putus asa, Palestin. Kami menyokong Palestin. Kami menangis bersama Palestin. Kami berdiri bersama Palestin. Kami sentiasa mendoakan Palestin. Selamanya kami bersama Palestin.Ainie Haziqah adalah exco Srikandi Bersatu Malaysia* Tulisan ini adalah pandangan peribadi penulis yang tidak semestnya mencerminkan pandangan MalaysiaNow


Pergelutan kuasa menjelang pemilihan presiden baru PRS sejak 18 tahun ditubuhkan

Ketika Parti Rakyat Sarawak (PRS) sedang bersedia untuk melantik presiden barunya bulan depan bagi kali pertama dalam tempoh 18 tahun ditubuhkan, pemerhati politik berkata keputusan persidangan perwakilan tiga tahun sekali (TDC) akan menunjukkan sejauh mana kestabilan dalam pucuk pimpinan parti di mana khabar angin mengatakan wujud perebutan kuasa sejak kematian James Jemut Masing lima bulan lalu.Masing yang merupakan presiden PRS meninggal dunia pada 31 Oktober tahun lepas.Kematian mendiang menyebabkan kelompongan kuasa berlaku dalam parti di mana penganalisis memberi amaran jawatan utama parti itu perlu segera diisi.Pada 7 Mei depan, TDC parti itu akan menyaksikan pemilihan tampuk kepimpinan melalui undian perwakilan termasuk jawatan presiden, timbalan presiden, naib presiden dan ahli Majlis Tertinggi PRS.Lucy Sebli dari Universiti Malaysia Sarawak berkata walaupun kebanyakan jawatan akan diputuskan perwakilan, keputusan akhir berhubung siapakah presiden baru parti akan ditentukan Majlis Tertinggi.“Jawatan presiden tidak akan dipertandingkan,” katanya.“Mengikut perlembagaan PRS, presiden parti akan dilantik oleh ahli Majlis Tertinggi.“Jawatan selebihnya akan dipertandingkan melalui pemilihan semasa TDC.”Bercakap kepada MalaysiaNow, beliau berkata sesiapa yang dilantik sebagai presiden parti harus berkebolehan untuk mengukuhkan kedudukan parti dalam Gabungan Parti Sarawak (GPS) yang merupakan gabungan kerajaan negeri.Berhubung pemangku jawatan presiden PRS Joseph Salang yang kini dilihat terkehadapan dalam merebut jawatan tersebut, Lucy berkata, Majlis Tertinggi mungkin akan memilih beliau sebagai presiden parti yang baru.Bagaimanapun, pemerhati politik veteran Jayum Jawan sebaliknya tidak yakin Salang merupakan pilihan terbaik bagi PRS.“Salang dijangka tidak akan duduki jawatan itu,” katanya kepada MalaysiaNow.“Beliau dilantik sebagai timbalan presiden kerana Masing tidak terancam dengannya, terutama selepas isu Joseph Entulu.”Jayum merujuk kepada Joseph Entulu Belaun, yang dipecat dari PRS sebelum Pilihan Raya Umum ke-14 (PRU14) pada 2018.Jawatan beliau sebagai timbalan kemudiannya diganti oleh Salang, yang bagaimanapun kalah di kerusi Julau selepas tiga penggal kepada Larry Sng.Selain itu, nama Setiausaha Agung PRS Janang Bungsu juga turut diuar-uarkan sebagai presiden yang baru, di mana spekulasi mengatakan beliau dan Salang kini sedang bersaing bagi jawatan tersebut.Namun, Jayum berkata kedua-dua tokoh itu tidak mempunyai kelebihan untuk menjadi seorang presiden parti seperti Masing.“Mereka memerlukan pengesahan ahli parti terutama 11 Adun PRS,” katanya.“Dua pemimpin parti itu tidak mempunyai jawatan dalam kerajaan yang menandakan kelemahan mereka selain turut merugikan kedua-dua belah pihak.”Bagi Jayum, kematian Masing yang berlaku secara mengejut hanyalah satu lagi titik perkembangan dalam pergelutan dalaman yang sudah wujud dalam PRS.Beliau juga yakin pertikaian mengenai siapakah yang akan menggantikan Masing tidak dapat dielakkan memandangkan asal usul PRS sendiri yang ditubuhkan sebagai parti serpihan.“PRS lumpuh dengan kematian Masing,” katanya.“Seakan-akan Masing adalah PRS dan PRS adalah Masing.“Ini adalah mentaliti Iban, sejak dulu, sekarang dan akan datang.”


Kes harian turun ke paras 2,200, 9 lagi terkorban

2,244 kes baru Covid-19 direkodkan semalam menjadikan jumlah keseluruhan sebanyak 4,789,552 kes.
Sebanyak 3,202 pesakit turut dilaporkan sembuh, menjadikan jumlah keseluruhan kes sembuh sebanyak 4,723,112.
Ketika ini, 30,197 kes aktif direkodkan, dengan 28,853 atau 95.5% daripadanya sedang menjalani kuarantin kendiri.
Dalam pada itu, 18 (0.1%)  kes kini berada di pusat kuarantin sementara 1,251 (4.1%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 75 kes dan 40 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 60.2%, dengan kes Covid-19 merangkumi 20.1%.
Sembilan lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 36,243 orang.


Permohonan Najib kemuka bukti baru taktik lengahkan kes, kata pendakwaan

Permohonan Najib Razak untuk mengemukakan bukti baru dalam perbicaraan SRC International Sdn Bhd adalah taktik untuk melengahkan perjalanan dan pengakhiran kes itu, Mahkamah Persekutuan diberitahu hari ini.
Timbalan pendakwa raya ad hoc V Sithambaram berhujah bahawa permohonan itu difailkan untuk memanjangkan prosiding kes SRC bagi tujuan kolateral kerana bukti kumulatif yang ingin dikemukakan oleh bekas perdana menteri itu boleh didapati oleh beliau semasa perbicaraan dan dalam apa jua keadaan, adalah tidak relevan dengan rayuan di hadapan Mahkamah Persekutuan.
"Yang Amat Arif, sebelum prosiding kes itu bermula pada April 2019, semua orang tahu bahawa hakim perbicaraan (Mohd Nazlan Ghazali) pernah berkhidmat di Maybank. Semasa kes pembelaan, ini adalah isu beban. Mereka patut membangkitkannya namun mereka tidak mengambil sebarang tindakan pada ketika itu.
“Selain itu, tiada bukti konflik kepentingan di pihak hakim Nazlan pada perbicaraan SRC seperti yang didakwa oleh pemohon (Najib). Pemohon telah membuat dakwaan berniat jahat dan semberono terhadap hakim itu, yang tidak dapat membela dirinya secara peribadi daripada kesemua dakwaan palsu ini,” katanya.
Beliau berkata demikian ketika membantah usul Najib untuk mengemukakan bukti baru dalam kes SRC agar ia dibicarakan semula pada pendengaran rayuan terakhir kes itu di hadapan panel lima hakim yang dipengerusikan oleh Ketua Hakim Negara Tengku Maimun Tuan Mat.
Turut bersidang hakim besar Sabah dan Sarawak Abang Iskandar Abang Hashim serta hakim-hakim Mahkamah Persekutuan Nallini Pathmanathan, Mary Lim Thiam Suan dan Mohamad Zabidin Mohd Diah.
Sithambaram juga berkata permohonan Najib adalah berdasarkan apa yang didakwa dimaklumkan oleh beberapa individu tertentu kepada Suruhanjaya Pencegahan Rasuah Malaysia (SPRM), justeru Mahkamah Persekutuan harus menolaknya kerana afidavit sokongan ahli Parlimen Pekan itu adalah berdasarkan keterangan dengar cakap.
“Afidavit Najib menunjukkan bahawa individu terbabit tidak memberitahu beliau secara peribadi apa yang mereka maklum kepada SPRM. Kenyataan mereka adalah semata-mata dengar cakap.
“Permohonan itu bukanlah bagi mengemukakan bukti baru sebaliknya satu ekspedisi untuk memancing maklumat mengenai dakwaan konflik kepentingan di pihak hakim Nazlan," katanya.
Pada 28 Julai 2020, Nazlan, yang ketika itu hakim Mahkamah Tinggi (kini hakim Mahkamah Rayuan), menjatuhkan hukuman penjara 10 tahun ke atas Najib bagi setiap pertuduhan pecah amanah jenayah (tiga pertuduhan) serta pengubahan wang haram (tiga pertuduhan) dan 12 tahun penjara serta denda RM210 juta bagi pertuduhan menyalahgunakan kedudukan beliau.
Bagaimanapun, Najib hanya perlu menjalani hukuman penjara selama 12 tahun kerana hakim itu memerintahkan kesemua hukuman penjara berjalan serentak.
Pendengaran rayuan kes itu bersambung esok.


Anak Nik Aziz bertanding lagi, kini bersama PKR

Anak kepada bekas menteri besar Kelantan, Nik Omar Nik Abdul Aziz akan bertanding di Perak pada Pilihan Raya Umum ke-15 (PRU) di bawah tiket PKR.
Perkara itu diumumkan Pengerusi Pakatan Harapan (PH) Anwar Ibrahim pada sidang media berhubung “calon bertaraf tokoh” meliputi pelbagai bidang yang bakal diketengahkan PKR.
Bagaimanapun, Anwar tidak menjelaskan secara terperinci kerusi sama ada Dewan Undangan Negeri (DUN) atau Parlimen yang bakal ditawarkan kepada anak bekas mursyidul am PAS Nik Abdul Aziz Nik Mat itu.
Pada PRU14, Nik Omar yang mewakili PH tewas dalam pertembungan tiga penjuru antara BN dan PAS di kerusi DUN Chempaka selepas hanya memperoleh 2,418 undi.
Ketika ditanya sama ada beliau sudah meninggalkan Amanah untuk menyertai PKR, Nik Omar bagaimanapun hanya jawab secara berkias.
"Yang penting kita dalam satu PH.
“Keberadaan di sini untuk komitmen tentang konsisten untuk bawa kerajaan yang berpaksi kepada keadilan," katanya.
Selain Nik Omar, enam lagi calon yang dikemukakan PKR terdiri daripada mantan pegawai kanan perkhidmatan awam dan ahli akademik serta golongan muda iaitu Zainal Azman Abu Seman,  Hassan Basri Awang Mat Dahan, Nor Aishah Mydin Abdul Aziz, Saipol Yazan Yusop, Juftri Joha dan Fathin Amelina Fazlie.
Mereka akan bertanding di Perak, Negeri Sembilan, Selangor, Kuala Lumpur, Pahang dan Perlis.
Menurut Anwar, pengumuman rasmi calon PKR akan diumumkan pada Jumaat ini.
Timbalan Presiden PKR, Rafizi Ramli berkata, "tokoh-tokoh" ini dikemukakan sebagai inisiatif parti untuk meletakkan calon yang mempunyai latar belakang profesional berbanding sekadar mencalonkan ahli politik sepenuh masa.
"Ini bukan pertaruhan semata-mata," katanya.
“Kita ikut permintaan pengundi yang inginkan muka baru dan terdiri daripada golongan profesional."


Twitter lancar dasar terhadap 'ucapan ganas'

Twitter pada Selasa mengumumkan bahawa ia melancarkan dasar terhadap "Ucapan Keganasan", lapor Agensi Anadolu.
Dalam ciapan di Twitter, syarikat itu menjelaskan bahawa pihaknya telah membuat beberapa perubahan pada dasar mengenai kandungan ganas dan bahasa yang serupa.
"Hari ini, kami secara rasmi melancarkan dasar Ucapan Keganasan kami, yang melarang sebarang bentuk ancaman ganas, keinginan untuk mencederakan, mengagungkan keganasan dan hasutan," menurut ciapan itu.
Syarikat itu memaklumkan bahawa Twitter ialah platform untuk orang ramai meluahkan perasaan mereka, mempelajari tentang isu semasa dan membahaskan isu global.
“Bagaimanapun, perkongsian yang sihat tidak dapat berkembang apabila ucapan ganas digunakan untuk menyampaikan mesej.
“Oleh itu, kami mempunyai dasar toleransi sifar terhadap ucapan ganas bagi memastikan keselamatan pengguna dan mencegah tindakan ganas dinormalisasi.
"Twitter menggunakan pendekatan sifar toleransi terhadap ‘Ucapan Keganasan’ dan dalam kebanyakan kes, kami akan menggantung mana-mana akaun yang melanggar dasar ini,” menurut syarikat itu.


Tiada tindakan disiplin terhadap pegawai kesihatan terlibat hartal

Kerajaan tidak akan mengenakan tindakan disiplin terhadap mana-mana doktor atau pegawai kesihatan kontrak yang menyertai demonstrasi aman Hartal Doktor Kontrak, kata Menteri Kesihatan Dr Adham Baba.Ketika menggulung pertanyaan ahli-ahli Parlimen mengenai penerangan tindakan mengatasi penularan Covid-19 pada Mesyuarat Khas Dewan Rakyat di sini hari ini, Dr Adham berkata mereka berhak berkumpul untuk menyuarakan pandangan masing-masing.“Insya-Allah tidak ada tindakan kepada mereka walaupun mereka telah pun keluar semalam berdemonstrasi… kita tidak akan ambil tindakan disiplin,” katanya menjawab pertanyaan Dzulkefly Ahmad (PH-Kuala Selangor) sama ada kementerian kesihatan (KKM) akan mengambil tindakan terhadap doktor kontrak yang terlibat dalam demonstrasi aman itu.Terdahulu, Dr Adham membentangkan penerangannya berhubung tindakan yang dilaksanakan KKM untuk membendung penularan wabak itu. Seramai 18 ahli Parlimen membangkitkan persoalan dan memohon penjelasan lanjut.Mengenai isu perjawatan tetap bagi doktor kontrak, Dr Adham berkata kerajaan menyediakan pelan jangka pendek dan sederhana termasuk melanjutkan tempoh jawatan kontrak dua tahun bagi membolehkan KKM membentangkan pindaan kepada Akta Pencen 1980 dan Akta Perubatan 1971.Katanya pindaan kedua-dua akta itu bagi membolehkan pegawai perubatan kontrak mendapatkan jawatan tetap dengan kaedah berpencen atau pilihan caruman Kumpulan Wang Simpanan Pekerja (KWSP).“Saya berjanji akan bawa ke Parlimen (pindaan akta) untuk kita boleh bantu mereka (pegawai kontrak), saya mengharapkan sokongan ahli yang berhormat supaya ia dapat bahas (untuk dipinda) dan diluluskan supaya doktor kontrak ini dapat pembelaan sewajarnya,” katanya.Isu-isu itu dibangkitkan hampir kesemua ahli Parlimen termasuk Dzulkefly; Shahidan Kassim (BN-Arau); Mohd Fasiah Mohd Fakeh (Bersatu-Sabak Bernam) dan Kelvin Yii  (PH- Bandar Khucing) yang meminta agar isu perjawatan tetap doktor kontrak diselesaikan segera.Dzulkefly yang memulakan perbahasan hari ini menegaskan agar doktor kontrak hanya mahukan kemaslahatan mereka dan mendapat layanan yang adil dan saksama.“Jangan jadikan mereka (doktor kontrak) dalam pandemik ini seumpama PPE (pakaian perlindungan diri), dibuang setelah diguna pakai sebagaimana gaun PPE diperlakukan,” katanya.Mohd Fasiah pula membangkitkan persoalan mengenai bilangan pegawai perubatan kontrak yang sedang berkhidmat dengan KKM pada masa ini bagi menangani penularan Covid-19.


Ruang 'kelabu' dalam perubatan tradisional Cina untuk Covid-19

Di pejabatnya yang terletak di Kuching, Sarawak, Dr Tan Kit Weng sibuk merawat seorang pesakit.
Sambil duduk, dia memeriksa nadi dan mencatatkan aduan pesakitnya.
"Anda perlu minum lebih banyak air panas. Ambil ubat ini pada waktu malam sebelum tidur. Satu tablet setiap hari," katanya menjelaskan.
Begitulah rutin harian bagi Tan, yang mengamalkan rawatan perubatan tradisional dan komplementari (TCM) selama hampir lima dekad.
Dinding pejabatnya digantung dengan sijil yang diperolehinya sementara rak dalam ruangan itu dipenuhi dengan herba-herba Cina dalam balang kaca.
Menurut Tan, dia pernah dilatih dalam perubatan berasaskan sains Barat, namun kemudiannya tidak puas dengan apa yang dipelajari dengan bidang itu dan beralih kepada rawatan tradisional Cina.
“Saya pergi ke Miri dan belajar semua ini daripada doktor tradisional Cina,” katanya.
"Saya berkawan dengan mereka, dan mereka mengajar saya cara menyembuhkan orang menggunakan ubat herba dan teknik penyembuhan lain."
Kebanyakan campuran herba yang beliau hasilkan adalah untuk pesakit yang menghidap penyakit kronik.
Bagaimanapun, tumpuannya kini mula beralih dan berusaha untuk menyediakan ramuan herba yang dapat memulihkan virus Covid-19, yang melanda dunia sejak lebih dua tahun lalu.
Ketika wabak itu mula dikesan, dia dan pasukannya melakukan analisis herba yang ada untuk rawatan Covid-19.
"Semasa perintah kawalan pergerakan (PKP), kami menghasilkan ubat herba yang dipanggil PC19," katanya.
"Pada ketika itu, persatuan kami mengagihkan 500 dos setiap hari kepada petugas barisan hadapan di hospital di seluruh negeri."
Menurut Tan, herba yang dihasilkan pasukannya mendapat sambutan baik.
"Permintaan yang semakin meningkat daripada pesakit Covid-19 mewujudkan peluang kepada ahli kami yang mereka meminta kami membantu mereka untuk menubuhkan lebih banyak pusat TCM bagi memenuhi permintaan temu janji.
"Jadi kami merancang untuk membantu pakar perubatan kami mengendalikan pusat-pusat baru," katanya.
Perkembangan TCM
Walaupun amalan perubatan tradisional masih belum dibuktikan secara saintifik, ia tetap menjadi pilihan popular bagi pesakit, terutama mereka yang menghidap penyakit yang tidak mempunyai penawar dalam perubatan Barat.
Sebagai contoh, Tan berkata ramai pesakit kanser datang kepadanya untuk mengurangkan kesan sampingan kemoterapi seperti loya.
Ada juga daripada mereka yang datang mengadu penyakit biasa seperti cirit-birit dan batuk.
Sejak pandemik Covid-19, pengamal menerima pesakit yang tak putus-putus mendapatkan rawatan bagi gejala-gejala berkaitan Covid.
Namun di sebalik permintaan yang meningkat dalam pasaran, keberkesanan dan keselamatan rawatan TCM masih terus dipersoalkan.
Bercakap kepada MalaysiaNow, Ketua Pengarah Kesihatan Dr Noor Hisham Abdullah berkata Kementerian Kesihatan (KKM) masih belum memasukkan amalan TCM sebagai sebahagian daripada pelan pengurusan Covid-19.
Walaupun Malaysia menandatangani memorandum persefahaman dengan China awal tahun ini dalam komitmennya berhubung pembangunan amalan perubatan tradisional, Noor Hisham berkata TCM masih tidak mempunyai ujian saintifik yang cukup untuk membuktikan keberkesanan ubat herba dalam merawat Covid-19.
"Kami juga difahamkan oleh pakar TCM di China bahawa formula herba TCM untuk merawat Covid-19 harus diselaraskan mengikut keperluan dan ciri-ciri seseorang pesakit, selain iklim dan keadaan geografi tempatan," katanya.
"Kajian di peringkat tempatan diperlukan untuk menyokong penggunaan ubat herba dalam pencegahan atau rawatan Covid-19, bagi memastikan ia selamat dan berkesan."
Namun begitu, beliau turut memetik laporan Pertubuhan Kesihatan Sedunia (WHO) baru-baru ini berhubung rawatan TCM, menyifatkannya satu perkembangan positif dalam usaha mempromosikan amalan perubatan tradisional Cina dalam sistem penjagaan kesihatan di peringkat global.
“Merujuk kepada keberkesanan ubat herba dalam pengurusan Covid-19, KKM sedar negara seperti China menggunakan TCM dalam rawatan Covid-19 di mana ia menunjukkan hasil positif,” katanya.
"Selain itu, daripada Laporan Mesyuarat Pakar WHO baru-baru ini mengenai Penilaian TCM dalam rawatan Covid-19 (2022), salah satu penemuan utamanya mengatakan TCM boleh mengurangkan risiko dalam kes bergejala ringan hingga sederhana apabila ia diberikan, sebagai proses intervensi tambahan kepada rawatan konvensional."
'Ruang kelabu'
Persekutuan Perubatan dan Pakar Perubatan Cina Sarawak berkata pembangunan TCM di Malaysia sentiasa mempunyai "ruang kelabu".
Di sebalik kejayaan industri itu, katanya, pengamal masih belum disahkan secara rasmi dalam sistem penjagaan kesihatan kerajaan.
"Peranan TCM dalam membantu pesakit Covid-19 membuktikan bahawa TCM memainkan peranan penting dalam penjagaan kesihatan moden. Kami memerlukan pengiktirafan daripada kerajaan untuk memastikan keselamatan dan keberkesanan ubat-ubatan herba," kata naib setiausaha Albert Lee Joo Hee.
Dalam pada itu, Noor Hisham turut mengingatkan orang ramai agar tidak terpengaruh dengan maklumat dan dakwaan palsu berkait produk yang tidak berdaftar dengan KKM, mengatakan ia boleh menyebabkan mudarat kepada kesihatan.
“KKM sedar pesakit mungkin memilih untuk menggunakan ubat herba untuk menguruskan tanda dan gejala jangkitan Covid-19," katanya.
“Menjadi hak pesakit jika dia ingin ambil herba tradisional dalam menguruskan tanda dan gejala jangkitan Covid-19."
Namun begitu, beliau berkata perubatan moden harus menjadi sumber utama rawatan Covid-19 sekiranya pesakit berasa tidak sihat.
Beliau juga menasihatkan orang ramai supaya mendapatkan rawatan yang diiktiraf jika mereka lebih gemar mengambil herba.
Sebagai contoh, katanya, kapsul Lian Hua Qing Wen adalah salah satu daripada beberapa formulasi herba yang disyorkan untuk melegakan simptom Covid-19, namun ia mengandungi ephedra – satu bahan terlarang yang tidak dibenarkan dalam produk perubatan tradisional berdaftar di bawah Pihak Berkuasa Kawalan Dadah.
“Di Malaysia, terdapat produk berdaftar Lian Hua Qin Wen dengan formulasi yang diubah suai (tanpa ephedra) bagi mengurangkan kepanasan badan serta melegakan batuk dan kahak berdasarkan falsafah tradisionalnya yang boleh melegakan beberapa gejala dan simptom yang dihadapi pesakit.
“Orang ramai perlu mengikut arahan yang dikeluarkan oleh KKM dan penggunaan ubat herba tidak menghalang mereka daripada mendapatkan rawatan dari kemudahan KKM atau diberi vaksin Covid-19,” katanya.


Bersatu akan terus sokong Muhyiddin, kata timbalan presiden

Bersatu akan terus menyokong kepimpinan Muhyiddin Yassin sebagai presiden parti itu, kata Timbalan Presiden Bersatu Ahmad Faizal Azumu.Dalam kenyataan hari ini, Faizal berkata perjuangan presiden Bersatu itu mesti diteruskan.“Saya dan seluruh ahli parti di semua peringkat tetap menyokong dan mendukung kepimpinan beliau,” menurutnya dalam kenyataan.Sebelum ini, Muhyiddin dilaporkan sebagai berkata beliau bersedia untuk melepaskan jawatan sebagai pengerusi Perikatan Nasional (PN) sekiranya dikehendaki kepimpinan dan ahlinya, berikutan kekalahan gabungan itu dalam Pilihan Raya Negeri (PRN) Johor, semalam.Menurut Ahmad Faizal, satu kajian menyeluruh akan dilakukan untuk mengenal pasti faktor-faktor prestasi Bersatu yang hanya memenangi dua daripada 33 kerusi yang ditandingi, selain faktor peratusan rendah pengundi keluar mengundi.Beliau turut mengucapkan terima kasih kepada jentera pilihan raya PN yang terdiri daripada Bersatu, PAS dan Gerakan yang telah bertungkus lumus sepanjang kempen PRN Johor.“Semangat kebersamaan ini mesti kita teruskan demi memperkasakan perjuangan parti kita. Kepada Allah, kami berserah,” katanya.PRN Johor berakhir semalam dengan kemenangan besar Barisan Nasional yang berjaya menawan 40 kerusi daripada 56 kerusi Dewan Undagan Negeri Johor yang ditandingi, manakala Pakatan Harapan memenangi 11 kerusi, PN memenangi tiga dan Muda serta PKR masing-masing berjaya meraih satu kerusi.


Bekas ahli Majlis Tertinggi Umno didakwa buat komunikasi jelik terhadap PM dan kerajaan

Bekas ahli Majlis Tertinggi Umno Lokman Noor Adam didakwa di Mahkamah Sesyen hari ini atas dua pertuduhan membuat dan memulakan komunikasi jelik terhadap Perdana Menteri Ismail Sabri Yaakob dan kerajaan.
Lokman, 49, mengaku tidak bersalah terhadap kedua-dua pertuduhan itu yang didakwa dilakukan melalui aplikasi Facebook atas nama profil “Lokman Noor Adam Official” dengan niat untuk menyakitkan hati orang lain.
Bagi pertuduhan pertama membabitkan perdana menteri, beliau dituduh melakukan perbuatan itu pada 11.16 malam, 20 Ogos lepas.
Hantaran tersebut kemudiannya dibaca pada 8.15 pagi,  24 Ogos lepas di Mutiara Villa Jalan Tung Shin, Bukit Bintang di Kuala Lumpur.
Bagi pertuduhan kedua, Lokman dituduh melakukan perbuatan sama terhadap kerajaan pada 10.28 malam, 22 Ogos lepas dan pautan itu kemudian dibaca pada 11.30 pagi, 23 Ogos lepas di sebuah restoran di Jalan Sentul di Kuala Lumpur.
Pertuduhan mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta sama yang membawa hukuman denda maksimum RM50,000 atau penjara sehingga setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.
Timbalan pendakwa raya Nadia Mohd Izhar menawarkan jaminan RM15,000 bagi setiap pertuduhan berserta syarat tidak dibenarkan membuat sebarang kenyataan atau komen di platform media sosial berkaitan kes itu.
Peguam Logen Eskander yang mewakili Lokman memohon jaminan RM2,000 bagi setiap pertuduhan atas alasan anak guamnya mempunyai 11 anak yang masih bersekolah dan kini bekerja sebagai penjual sate dengan pendapatan tidak menentu.
“Beliau juga pernah memegang jawatan exco Pemuda Umno bagi 2008 hingga 2013 dan sangat dihormati dalam kalangan ahli keluarga serta masyarakat,” katanya.
Hakim Nor Hasniah Ab Razak membenarkan Lokman diikat jamin RM8,000 bagi setiap pertuduhan dengan seorang penjamin dan tidak dibenarkan membuat apa-apa kenyataan di media sosial berkaitan kes itu.
Sebutan semula kes ditetapkan 26 September.


Hajiji dakwa dapat sokongan 44 Adun Sabah

Pengerusi Gabungan Rakyat Sabah (GRS) Hajiji Noor hari ini mendakwa beliau telah memperoleh sokongan 44 Ahli Dewan Undangan Negeri Sabah (Adun) Sabah daripada GRS, Pakatan Harapan (PH) dan Barisan Nasional (BN).
Hajiji berkata dengan sokongan itu kerajaan negeri Sabah sedia ada masih kekal serta utuh, dan beliau masih Ketua Menteri pada masa ini.
"Ini bermakna bahawa kerajaan (negeri) yang ada ini, saya pimpin ini, masih lagi utuh dan kuat, juga akan terus mentadbir negeri Sabah," katanya kepada pemberita di sini hari ini.
Beliau terdahulu menghadiri perjumpaan lebih sejam petang ini bersama 44 Adun Sabah di Kediaman Rasmi Ketua Menteri Sabah di Sri Gaya, Kota Kinabalu.
Turut hadir Pengerusi PH Sabah Christina Liew, naib presiden Pertubuhan Kinabalu Progresif Bersatu (Upko) (PH) yang juga Menteri Pembangunan Usahawan dan Koperasi Ewon Benedick, Menteri Pembangunan Masyarakat dan Kesejahteraan Rakyat negeri Shahelmey Yahya (BN), dan Setiausaha PAS Sabah Aliakbar Gulasan.
Seramai 29 daripada 44 Adun adalah dari GRS, PH (7), BN (5), PAS (1), Parti Harapan Rakyat Sabah (1) dan Bebas (1).
Menurut Hajiji beliau sudah menyerahkan akuan bersumpah kesemua Adun yang menyokongnya itu kepada Yang di-Pertua Negeri Sabah Juhar Mahiruddin di Istana Seri Kinabalu semalam.
Mengulas dakwaan kedudukan beliau sebagai ketua menteri tidak mengikut Perlembagaan Negeri Sabah, Hajiji berkata: "mengenai perlembagaan (negeri) ini, mana yang tidak puas hati, mereka boleh bawa ke mahkamah untuk buat keputusan".
Mengenai rombakan kabinet negeri, beliau berkata perkara itu akan diputuskan dalam masa terdekat.
Sementara itu, Shahelmy berkata keputusannya menyokong kerajaan negeri sedia ada dan Hajiji sebagai ketua menteri, adalah bagi memastikan kesinambungan pembangunan Sabah dapat diteruskan dengan berkesan demi rakyat.
“Ini bukan masanya untuk kita bertukar kerajaan atau bermain politik, rakyat perlukan kita. Pendirian saya kekal tidak bertukar apa-apa untuk rakyat kita," katanya.


Unit khas tangani kemiskinan, kesenjangan pendapatan akan ditubuhkan, kata PM

Unit khusus peringkat persekutuan dan di pejabat daerah akan ditubuhkan dalam Rancangan Malaysia Ke-12 (RMK12) bagi menangani isu kemiskinan dan kesenjangan pendapatan dalam kalangan rakyat, kata Perdana Menteri Ismail Sabri Yaakob.Ketika membentangkan RMK12 di Dewan Rakyat hari ini, beliau berkata unit khusus itu juga merupakan inisiatif bagi membasmi kemiskinan tegar untuk memastikan rakyat miskin termasuk miskin bandar dibantu melalui pendekatan menyeluruh.“Unit ini akan bertanggungjawab menyelaras pangkalan data secara bersepadu serta semua program dan inisiatif yang dilaksanakan oleh kerajaan, sektor korporat dan pertubuhan masyarakat sivil (CSO).“Dengan adanya pegawai yang diberi tugas khusus untuk menguruskan perihal kemiskinan pada peringkat daerah, saya yakin kemiskinan tegar dapat dibasmi pada 2025,” katanya.Beliau berkata usaha yang lebih bersepadu akan dilaksana untuk meningkatkan pendapatan dan menangani kenaikan kos sara hidup isi rumah B40 serta kumpulan mudah terjejas.Bagi tujuan itu, bantuan bersasar seperti pemberian wang tunai dan perlindungan sosial akan diteruskan kepada mereka yang layak.“Program Pemerkasaan Ekonomi Komuniti Bandar dan Skim Pembangunan Kesejahteraan Rakyat di luar bandar dengan kos sebanyak RM1.5 bilion akan diperkukuh bagi meningkatkan kebolehpasaran, kesejahteraan dan kuasa beli keluarga B40,” katanyaIsmail turut memaklumkan kerajaan tidak boleh bersendirian dalam perjuangan menyelesaikan isu kemiskinan rakyat, justeru beliau menyeru sektor korporat dan orang perseorangan supaya membantu Keluarga Malaysia keluar dari kepompong kemiskinan.“Sekecil mana pun bantuan yang dihulurkan, termasuk melalui sumber pembiayaan alternatif seperti zakat dan wakaf jika digembleng akan membawa manfaat yang besar,” katanya.Perdana menteri berkata kemiskinan pada hari ini juga dilihat dari pelbagai dimensi selain kewangan, sehubungan itu dalam aspek pendidikan, lebih ramai murid daripada keluarga B40 akan diberi keutamaan untuk kemasukan ke sekolah berprestasi tinggi dan pemberian biasiswa.“Dalam aspek kesihatan pula, akses kepada penjagaan kesihatan akan diperluas. Isu kekurangan zat dan tumbesaran dalam kalangan kanak-kanak daripada keluarga B40 semakin meningkat dan untuk tujuan itu, isu ini akan ditangani secara komprehensif termasuk melalui makanan berkhasiat,” katanyaBagi meningkatkan keupayaan, kemahiran dan daya saing mencari pekerjaan golongan M40, Ismail berkata program latihan dan latihan kemahiran semula serta aktiviti keusahawanan akan ditingkatkan.“Mereka juga akan digalakkan untuk melanggan insurans kesihatan dan pekerjaan pada kadar yang mampu dibayar.“Selain itu, kita akan memastikan anak-anak M40 mendapat akses kepada pendidikan berkualiti pada kos yang berpatutan,” katanya.


Najib dijanjikan wang tambahan AS$1.17 bilion oleh kerabat diraja Saudi, kata saksi

Mahkamah Tinggi Kuala Lumpur hari ini diberitahu bahawa Najib Razak dijanjikan sumbangan tunai tambahan AS$1.17 bilion daripada seorang individu yang didakwa sebagai ahli keluarga diraja Arab Saudi bagi menghargai usaha bekas perdana menteri itu memperkenalkan Islam ke seluruh dunia.
Berdasarkan dua pucuk surat yang dibacakan di mahkamah oleh peguam Wan Aizuddin Wan Mohammed, wang tunai itu dijanjikan untuk dimasukkan ke dalam akaun bank peribadi Najib oleh putera Arab Saudi, Saud Abdulaziz Majid Al Saud melalui dua transaksi, AS$375 juta pada 1 November 2011 dan AS$800 juta pada 1 Mac 2013.
Pada minggu lepas, pasukan pembelaan Najib mengemukakan sepucuk surat yang dikatakan daripada putera Arab Saudi yang sama bertarikh 1 Februari 2011, yang didakwa menjanjikan sumbangan wang tunai AS$100 juta kepada Najib untuk mengiktiraf sumbangannya kepada dunia Islam.
Surat menggunakan kepala surat Pejabat Peribadi Saud Abdulaziz Majid Al Saud, bekas gabenor Madinah, turut menyebut hadiah itu adalah sempena persahabatan yang terjalin antara kedua-duanya dan sebagai menghargai idea-idea baharu Najib selaku pemimpin Islam moden.
Wan Aizuddin merujuk surat itu kepada saksi pendakwaan ke-38 semasa pemeriksaan balas terhadap Ketua Pasaran Modal Perbankan Persendirian AmBank Yap Wai Keat, 57, pada perbicaraan kes rasuah dan pengubahan wang haram Najib membabitkan RM2.3 bilion milik 1Malaysia Development Berhad (1MDB).
“Surat-surat itu juga menyebut pemberian wang tunai itu hendaklah dimasukkan ke akaun Datuk Seri Najib melalui akaun bank peribadi atau melalui akaun bank syarikat yang diarahkan putera itu, Tanore Finance Corporation dan Blackstone Asia Real Estate Partners Limited.
“Turut dinyatakan dalam surat itu bahawa Datuk Seri Najib mempunyai budi bicara mutlak untuk menentukan bagaimana wang itu akan digunakan dan ia (wang) tidak sepatutnya ditafsirkan sebagai perbuatan rasuah kerana ini bertentangan dengan amalan Islam dan putera itu secara peribadi tidak menggalakkan amalan sedemikian (rasuah) dalam apa cara sekalipun,” kata peguam itu.
Sebelum ini dilaporkan Jabatan Keadilan Amerika Syarikat telah mengenal pasti Tanore Finance Corporation dan Blackstone Asia Real Estate Partners Limited dikuasai oleh ahli perniagaan dalam buruan, Low Taek Jho (Jho Low) menggunakan identiti rakan sekutunya Eric Tan Kim Loong.
Wan Aizuddin kemudian menyoal saksi sama ada beliau mempunyai pengetahuan mengenai dua pucuk surat itu sebelum perbicaraan 1MDB ini, yang dijawab oleh saksi itu secara positif.
“Saya rasa mungkin (mempunyai pengetahuan tentang surat-surat itu) kerana untuk meneruskan pengiriman wang, kita perlu tahu apakah kod tujuan wang ini, di mana pengurus perhubungan akaun AmBank Datuk Seri (Joanna Yu) telah memberitahu saya bahawa ia adalah hadiah dan ada surat yang disertakan bersamanya.
“Bagaimanapun saya tidak dapat mengesahkan sama ada terdapat kemungkinan Joanna Yu telah memberikan surat itu kepada saya pada masa transaksi tersebut. Beliau mungkin tunjuk kepada saya, tetapi saya tidak ingat kerana banyak dokumen yang telah saya teliti sejak beberapa tahun lepas,” kata saksi itu yang mengendalikan deposit pertukaran asing AmBank sejak 2010 hingga 2014.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung.


Tiada ‘teka-teki’ tarikh PRU antara cadangan ERC untuk reformasi pilihan raya

Syor yang dikemukakan jawatankuasa khas untuk mereformasi sistem pilihan raya akan menyaksikan transformasi pilihan raya umum di Malaysia termasuk cadangan yang akan mengurangkan kelebihan kerajaan memerintah berbanding pencabarnya.Salah satu daripada 49 syor yang dikemukakan Jawatankuasa Khas Pembaikan Sistem dan Undang-undang Pilihan Raya (ERC) adalah menamatkan teka-teki tarikh pembubaran Parlimen dan Dewan Undangan Negeri (DUN).Dalam laporan yang dikemukakan kepada Putrajaya pada Ogos, ERC berkata notis awal sekurang-kurangnya enam bulan patut diberikan supaya parti-parti politik dan Suruhanjaya Pilihan Raya (SPR) lebih bersedia apabila Parlimen dibubarkan.Di bawah undang-undang sekarang, kerajaan memerintah mempunyai prerogatif untuk membubarkan Parlimen dan mengadakan pilihan raya pada bila-bila masa yang dimahukan.“Pembubaran Dewan secara mengejut akan menyebabkan parti-parti pembangkang atau mana-mana orang yang ingin bertanding berada dalam keadaan yang tidak bersedia. SPR juga menghadapi kesukaran, terutamanya dalam persediaan logistik serta lantikan dan latihan kepada petugas-petugas pilihan raya,” kata laporan ERC yang dilihat MalaysiaNow.Sebelum ini spekulasi sering timbul dalam kalangan ahli-ahli politik dan penganalisis tentang tarikh pilihan raya umum walaupun masa masih panjang sebelum mandat lima tahun berakhir.Pada 2018, perdana menteri pada ketika itu Najib Razak membuat keputusan untuk menunggu sehingga mandat Barisan Nasional berakhir sebelum mengadakan pilihan raya selepas spekulasi timbul beberapa bulan sebelumnya.ERC berkata, amalan mengumumkan pembubaran Parlimen lebih awal turut dilaksanakan di New Zealand dan menambah Perdana Menteri Jacinda Ardern mengumumkan pembubaran Parlimen pada Januari tahun ini, lebih kurang 10 bulan sebelum mandat kerajaannya berakhir pada Oktober.Antara syor ERC akan menyaksikan tradisi berhimpun semasa hari penamaan calon dimansuhkan.Jawatankuasa itu berkata, penamaan calon boleh dilakukan secara dalam talian tanpa perlunya pihak berkuasa menyediakan logistik untuk mengawal orang ramai dan memastikan ketenteraman antara penyokong calon yang bertentangan.“Kehadiran anggota polis yang terlalu ramai, meskipun tujuannya adalah untuk menjaga ketenteraman awam, tidak melambangkan unsur demokrasi yang diinginkan seperti yang diamalkan oleh di negara-negara maju,” tambah laporan itu.Laporan itu juga mengesyorkan tempoh penamaan calon yang lebih lama sehingga beberapa hari berbanding tempoh satu jam sebelum pencalonan disahkan dan diumumkan pegawai pengurus.Ia memetik beberapa contoh negara lain di mana tempoh penamaan calon selama beberapa hari seperti di United Kingdom (3 hari), New Zealand (5 hari), India (7), Australia (14) dan Afrika Selatan (16).“Tempoh selama satu jam terlalu singkat dan memberi tekanan kepada pihak yang ingin menyerahkan borang pencalonan,” kata laporan ERC.ERC berkata, penamaan calon secara dalam talian juga dapat mengelakkan ketegangan antara penyokong-penyokong parti politik yang berhimpun di pusat penamaan calon.Jawatankuasa itu turut mencadangkan tempoh berkempen antara 14 hingga 21 hari dengan undang-undang menetapkan hari mengundi diadakan pada hari Sabtu.Pada pilihan raya sebelum ini kerajaan kebiasaannya menetapkan tempoh berkempen kurang dari dua minggu.“Tempoh selama satu jam terlalu singkat dan memberi tekanan kepada pihak yang ingin menyerahkan borang pencalonan,” kata laporan ERC.Pada 2018 kempen pilihan raya berlangsung selama 11 hari berbanding 15 hari pada 2013. Tetapi masih lama berbanding tempoh berkempen pada 1980-an dan 1990-an.Pada 1999, kempen selama sembilan hari ditetapkan pentadbiran Dr Mahathir Mohamad.Pilihan raya diadakan ketika penentangan terhadap kerajaan memuncak selepas Anwar Ibrahim dipecat setahun sebelumnya.ERC turut mencadangkan tempoh bertenang lebih panjang di mana semua bentuk kempen pilihan raya diharamkan.Pada ketika ini, parti-parti politik dan calon boleh berkempen sehingga tengah malam sebelum hari mengundi.“Tempoh bertenang selama dua hari akan memberi ruang kepada para pengundi untuk membuat penilaian secara rasional sebelum melangkah ke pusat mengundi. Pihak yang bertanding pula perlu menurunkan bahan-bahan kempen semasa tempoh bertenang,” kata ERC.Putrajaya baru-baru ini mengumumkan jawatankuasa khas Kabinet diketuai Menteri Kanan Mohamed Azmin Ali untuk mengkaji 49 syor dikemukakan ERC.ERC yang diketuai bekas pengerusi SPR Abdul Rashid Abdul Rahman ditubuhkan kerajaan Pakatan Harapan untuk membaiki kelemahan dalam sistem pilihan raya.Semalam Rashid melahirkan keyakinan kesemua 49 syor dikemukakan akan dilaksanakan dan menambah sesetengah daripadanya akan dilaksanakan segera.Bercakap kepada MalaysiaNow Ketua Eksekutif ERC Amerul Muner Mohamad berkata proses pengundian antara tiga masalah utama yang perlu diberi perhatian serius oleh kerajaan jika mahu memastikan pilihan raya adil.Katanya, kelemahan mana-mana proses dalam pilihan raya akan melemahkan keseluruhan sistem pilihan raya itu sendiri.“Jadi tidak boleh ada satu kesalahan pun kerana ia akan mencerminkan integriti SPR itu sendiri.”


Ismail bidas DAP berhubung dakwaan ‘berdolak-dalik’ tentang PRU15

Perdana Menteri Ismail Sabri Yaakob membidas dakwaan DAP yang mengatakan beliau “berdolak-dalik” mengenai penetapan tarikh pilihan raya umum (PRU) akan datang, sekali lagi menegaskan hak prerogatif untuk memutuskannya adalah terpulang kepada Yang di-Pertuan Agong.“Eloklah kalau ‘flip-flop’ supaya dia orang (DAP) tidak tahu bila pilihan raya umum diadakan,” katanya kepada pemberita hari ini, sambil menambah perdana menteri sebelum beliau tidak pernah menetapkan tarikh PRU.“Kalau tanya kepada Dr Mahathir (Mohamad) waktu itu, dia (akan) kata ‘Saya belum dapat ilham,” katanya.“Kalau saya beritahu lebih awal, seronoklah DAP, boleh ‘prepare’ awal-awal.”Ismail berdepan tekanan daripada sekumpulan pemimpin utama Umno terutama presidennya, Ahmad Zahid Hamidi dan bekas perdana menteri Najib Razak supaya membubarkan Parlimen bagi memberi laluan kepada PRU15 diadakan lebih awal.Bagaimanapun, perdana menteri yang mendapat sokongan daripada ahli Parlimen bukan Barisan Nasional (BN) seperti Perikatan Nasional dan GPS itu mengulangi bahawa beliau hanya akan mengumumkan PRU melalui saluran yang betul termasuk berbincang dengan Kabinet.“Kabinet akan memberikan mandat kepada saya untuk mengadap Agong untuk menasihatkan baginda. Kuasa terakhir dari segi penentuannya adalah pada Agong.“Kerana di bawah Perlembagaan, Agong boleh menolak atau bersetuju (syor membubarkan Parlimen),” kata Ismail hari ini, sambil menambah bahawa beliau tertakluk di bawah peruntukan Perlembagaan yang memberikan kuasa kepada Agong.“Saya tidak boleh kata tarikh yang tepat. Sebab itu seakan saya mengambil alih kuasa Agong. Jadi, kalau saya sebut tarikh, saya sudah mendahului kuasa Agong. DAP punya perangai mungkin dia tak hormat Agong, tetapi saya menghormati Agong,” katanya selepas menghadiri sambutan Hari Alam Sekitar Sedunia di taman hutan Taman Tugu hari ini.Kenyataan Ismail hari ini adalah kali kedua beliau membidas serangan yang menggesa PRU diadakan lebih awal termasuk dari pemimpin Umno yang mendakwa parti itu boleh mengulangi kemenangan seperti apa yang diperolehi dalam beberapa pilihan raya negeri sebelum ini.Ramai pemerhati yakin desakan dari pemimpin Umno supaya PRU diadakan lebih awal mempunyai kaitan dengan kes mahkamah yang dihadapi mereka, di mana kumpulan yang digelar sebagai “kluster mahkamah” termasuk Zahid dan Najib berdepan ratusan pertuduhan rasuah membabitkan dana berbilion ringgit.Kumpulan itu juga dipercayai menjadi dalang pemilihan Umno ditangguhkan sehingga PRU diadakan, keputusan yang dilihat sebagai usaha menghalang kebangkitan Ismail dalam kepimpinan parti.Berbeza dengan tradisi di bawah era kerajaan BN sebelum ini, Ismail menjadi perdana menteri sedangkan beliau bukan presiden parti.Awal minggu ini, veteran Umno yang lantang dan ahli Parlimen Padang Rengas Nazri Aziz berkata langkah supaya pemilihan parti ditangguhkan adalah bagi menghalang Ismail menjadi presiden.Nazri berkata kepimpinan Umno ketika ini juga dijangka kalah jika pemilihan parti diadakan sekarang.Berhubung PRU, Nazri berkata ahli Umno biasa membantah sebarang langkah bagi mengadakan PRU dalam masa terdekat.“Mereka tidak mahu pilihan raya awal. Mereka ini orang yang jujur yang terkesan dengan yang apa sedang berlaku.“Kluster mahkamah dan mereka yang kalah pilihan raya sahaja yang mahu pilihan raya,” kata Nazri kepada MalaysiaNow.


Zahid beri amaran kepada ‘pengkhianat dalam Umno’

Presiden Umno Ahmad Zahid Hamidi hari ini memberikan amaran kepada “penentang-penentangnya” dalam parti itu, mengatakan walaupun seringkali berdiam diri beliau tidak pernah leka dengan sebarang asakan terhadapnya.Ahli Parlimen Bagan Datuk itu berkata, beliau tidak menghiraukan serangan dari pihak luar tetapi tidak dapat menerima tindakan segelintir pihak yang disifatkannya sebagai “gunting dalam lipatan”.“Saya kecewa dengan mereka yang menjadi api dalam sekam, gunting dalam lipatan, mengkhianati parti dari dalam,” katanya dalam ucapan dasar presiden Umno di Pusat Dagangan Dunia Kuala Lumpur (WTCKL) hari ini.“Usahlah asak saya sampai ke dinding. Saya tidak maksum. Saya tidak sempurna. Setiap perbuatan kita perlu ada hadnya!”Walaupun tidak menyebut nama sesiapa, Zahid dipercayai merujuk kepada kumpulan pemimpin Umno yang bersekutu dengan Perdana Menteri Ismail Sabri Yaakob yang juga naib presiden parti itu.Zahid antara pemimpin utama Umno bersekutu dengan bekas perdana menteri Najib Razak yang dilihat sedang menjalankan usaha supaya Ismail membubarkan Parlimen seterusnya memberi laluan kepada Pilihan Raya Umum ke-15 (PRU15).Bagaimanapun, Ismail menegaskan desakan itu hanya datang dari kelompok kecil dalam Umno dan menggesa partinya agar menghormati kuasa Yang di-Pertuan Agong dalam urusan pembubaran Parlimen.Dalam ucapannya hari ini Zahid mengingatkan ahli Umno tentang setiakawan dalam perjuangan.“Ada kawan yang meninggalkan kita sewaktu kita susah, dan ada pula yang berkawan dengan kita secara bersyarat. Jadi, pilihlah kawan yang benar-benar ikhlas dan jujur. Pilihlah kawan dunia akhirat.“Pilihlah kawan-kawan yang taat dan setia kepada parti. Dalam lawan ada kawan, dalam kawan ada lawan,” katanya.


KPM perluas program anti-merokok di sekolah rendah

Kementerian Pendidikan (KPM) dengan kerjasama Kementerian Kesihatan akan memperluaskan program IMFree tahun ini dan seterusnya bagi menangani amalan menghisap rokok elektronik atau vape dalam kalangan murid sekolah rendah.
Menurut KPM program IMFree dilaksanakan kepada murid sekolah rendah Tahun Satu hingga Tahun Enam di 636 sekolah rintis untuk memastikan mereka yang lahir pada 2009 dan ke atas kekal tidak merokok sepanjang hayat.
"Program IMFree antaranya bertujuan memberi pengetahuan tentang bahaya merokok dan melatih murid menjadi ejen, pencetus atau penyampai maklumat perubahan kepada rakan serta keluarga terhadap bahaya merokok," menurut kenyataan KPM di Kuala Lumpur hari ini.
Selain itu, KPM juga telah melaksanakan Program Lima Minit Antirokok/Vape dalam perhimpunan, kelas ganti, bimbingan kelompok, kempen anti-merokok atau vape, ceramah, pameran serta melalui aktiviti kurikulum dan ko-kurikulum di sekolah.
Program bersama Jabatan Pendidikan Negeri (JPN), Pejabat Pendidikan Daerah (PPD) dan sekolah dengan kerjasama Polis Diraja Malaysia (PDRM) dan Agensi Antidadah Kebangsaan (AADK) itu bertujuan  menerapkan nilai kesedaran, membentuk jati diri dan memastikan murid mempunyai daya tahan yang tinggi.
Menurut kenyataan tersebut, KPM mengambil maklum dan prihatin terhadap beberapa laporan media mengenai penggunaan rokok elektronik atau vape dalam kalangan kanak-kanak dan murid sekolah.
KPM sentiasa memberi peringatan kepada JPN, PPD dan sekolah berkaitan ‘Surat Siaran KPM Bil 17/2015: Larangan Penggunaan Rokok Elektronik atau Vape di Sekolah’.
“Selain itu, melalui Surat Pekeliling Ikhtisas Bil.8/2001: Pemantapan Pengurusan Disiplin di Sekolah, pengetua dan guru besar disarankan mengambil langkah-langkah yang berkesan untuk memantapkan pengurusan disiplin dan kaunseling di sekolah,” menurut kenyataan itu.
KPM sentiasa komited dalam melaksanakan program pendidikan pencegahan berkaitan isu disiplin sebagai usaha berterusan memberi kesedaran, kemahiran, pengetahuan serta bimbingan kepada murid.


Peniaga makanan di Sarawak hadapi masalah aliran tunai apabila berpindah dalam talian

Apabila Perintah kawalan Pergerakan (PKP) dilaksanakan pertama kali pada Mac tahun lalu, Siti Masniah Zainudin tidak mempunyai sebarang pilihan kecuali memindahkan perniagaan makanannya ke dalam talian.Hari ini, selepas hampir semua negeri kembali dilaksanakan PKP 2.0, dia terpaksa kembali ke dunia digital bersama-sama pengusaha makanan lain seperti dirinya.Namun, berpindah ke dalam talian lebih mudah diungkapkan berbanding melakukannya, itu yang mereka belajar.“Ia bukan sekadar mendepani ekonomi digital,” Siti Masniah, 56, memberitahu MalaysiaNow.“Peniaga kecil seperi kami perlu ke dalam talian kerana terpaksa menyesuaikan diri dengan norma baru. Namun, ia menuntut kami mengeluarkan kos lebih daripada biasa. Malah, penjualan secara dalam talian tidak menguntungkan.”Siti Masniah yang berada di Kuching, Sarawak merupakan satu-satunya negeri di bawah Perintah Kawalan Pergerakan Bersyarat (PKPB).Ia membolehkan kelonggaran lebih banyak dari segi aktiviti perniagaan dan sosial.Pun begitu, banyak pengusaha makanan tidak pasti sama ada perniagaan mereka akan kembali seperti sedia kala menjelang akhir tahun ini.Ramai peniaga di Kompleks Kubah Ria mengatakan pandemik yang melanda negara ini awal tahun 2020 menyebabkan pendapatan mereka terjejas teruk.“Sebelum Covid-19, ruang makan akan dipenuhi penduduk tempatan dan ahli keluarga mereka yang datang ke sini untuk makan,” kata Adam Talit.“Sekarang, orang tidak lagi datang ke sini untuk makan. Ramai risau untuk keluar dan lebih suka memesan secara dalam talian daripada perkhidmatan penghantaran makanan.”Bagi Siti Masniah, Adam dan beribu-ribu yang lain, aliran tunai adalah masalah kritikal.Pelanggan yang makan di kedai menurun secara mendadak ditambah pula dengan prosedur operasi standard (SOP) yang ketat serta kos tambahan untuk menggunakan perkhidmatan penghantaran makanan.Siti Masniah mengatakan beberapa perkhidmatan penghantaran makanan mengenakan caj “tinggi” sehingga 50% daripada jumlah jualan yang menyebabkan peniaga kecil sukar untuk mengikutinya.“Sekarang, orang tidak lagi datang ke sini untuk makan. Ramai risau untuk keluar dan lebih suka memesan secara dalam talian daripada perkhidmatan penghantaran makanan.”“Suka atau tidak, peniaga kecil seperti kami terpaksa cari jalan lain untuk terus bertahan.”Salah satu cara dengan menaikkan harga makanan.“Tetapi menaikkan harga sesuka hati tak mudah,” tambah Siti Masniah.“Kos sara hidup di Sarawak, terutamanya di Kuching, lebih murah berbanding negeri-negeri lain.”Katanya, di Sarawak, RM5 sudah boleh membeli sepinggan nasi ayam atau mi kolok.“Namun, jika saya terus menjual nasi goreng cornbeef pada harga RM7, bayangkan dengan 50% caj dikenakan perkhidmatan penghantaran, dan termasuk kos-kos lain seperti sewa dan gaji kakitangan, saya tak rasa perniagaan saya mampu bertahan.”Bagi Bob Lee yang menjual minuman, perkhidmatan penghantaran kepada pelanggan hanya merumitkan lagi keadaan.“Jika pelanggan memesan minuman panas, saya perlu beli bekas lain bagi memastikan minuman itu sampai dengan selamat,” katanya kepada MalaysiaNow.“Ada banyak perkara yang perlu dipertimbangkan jika saya ingin menjual air minuman secara dalam talian.”Kebanyakan peniaga ini mengharapkan bantuan daripada kerajaan untuk membantu mereka terus berniaga.“Lebih baik jika kerajaan dapat memberikan subsidi kepada peniaga kecil bagi menampung kos penghantaran,” kata Siti Masniah.


Terlalu awal katakan Malaysia sudah lepasi kemuncak Omicron, kata Khairy

Kadar kebolehjangkitan (Rt) Covid-19 di Malaysia berada pada tahap 1.06 semalam iaitu menurun 0.02 berbanding kadar 1.08 Rt yang dilaporkan, Sabtu lepas.Menteri Kesihatan Khairy Jamaluddin menerusi ciapan di akaun Twitter berkata walaupun nilainya terus menurun, namun masih terlalu awal untuk menyatakan bahawa Malaysia telah melepasi kemuncak jangkitan Omicron dengan 96% kes aktif Covid019 pulih di rumah dan kapasiti perkhidmatan hospital kini dalam keadaan terkawal.“Rt harian kita terus menurun kepada 1.05. Terlalu awal untuk menyatakan kita telah melepasi kemuncak jangkitan Omicron. Sebanyak 96% kes aktif pulih di rumah dan kapasiti hospital adalah terkawal.“Jika trend ini berterusan, ia akan diikuti dengan pembukaan sepenuhnya sempadan dan kelonggaran langkah-langkah domestik yang lain,” katanya.Sementara itu, Ketua Pengarah Kesihatan Dr Noor Hisham Abdullah dalam kemas kini di media sosialnya berkata Perak merekodkan nilai Rt tertinggi iaitu 1.32, diikuti Labuan (1.27), Sarawak (1.24) dan Terengganu (1.22).Malaysia merekodkan 24,466 kes baru Covid-19 semalam, dengan hanya 105 kes dalam Kategori Tiga, Empat dan Lima, manakala 24,361 kes Kategori Satu dan Dua.


Mampukah bank laksana satu lagi moratorium menyeluruh?

Persoalan timbul mengenai kemampuan pihak bank menangguhkan kutipan bayaran pinjaman bernilai berbilion ringgit ketika krisis Covid-19 kini menjadi perdebatan.Ini berlaku selepas terdapat gesaan untuk pihak bank melanjutkan tempoh moratorium pinjaman menyeluruh ketika keadaan ekonomi masih belum pulih akibat pandemik Covid-19.Salah satu naratif adalah dengan meminta pihak bank supaya menghulurkan tangan kepada rakyat selepas berdekad-dekad mencatatkan keuntungan.Penyokong pandangan ini mengatakan pengangguhan selama enam bulan berakhir pada Oktober lalu langsung tidak menjejaskan pihak bank, memetik laporan keuntungan sebelum cukai beberapa institusi kewangan utama.Tetapi beberapa laporan daripada firma penganalisis dan penyelidikan menunjukkan moratorium pinjaman dan kerugian berkaitan menjejaskan keuntungan pihak bank.Keadaan itu diburukkan dengan pengurangan kadar faedah dan keupayaan pinjaman yang lemah ketika persekitaran perniagaan yang mencabar menghadkan pendapatan mereka.Gabenor Bank Negara Nor Shamsiah Yunus mengatakan pelaksanaan semula moratorium menyeluruh bukanlah satu pelaksanaan yang baik kepada ekonomi negara, manakala Menteri Kewangan Tengku Zafrul Aziz mengatakan kerugian ditanggung pihak bank dianggarkan kira-kira RM79 bilion selepas tempoh enam bulan moratorium.Maybank, perbankan komersial terbesar di Malaysia, dianggar mengalami kerugian pengubahsuaian hari pertama bernilai kira-kira RM1 bilion dalam tempoh pandemik.Kerugian pengubahsuaian hari pertama merupakan kos sekali beri yang ditanggung apabila pihak bank memilih kaedah khusus berbanding dengan apa yang patut diperolehi daripada memilih cara alternatif.Sementara itu, Public Bank, buat pertama kalinya mengisytiharkan tiada pembayaran dividen interim untuk suku kedua berakhir pada 30 Jun berbanding 33 sen sesaham pada tempoh sama tahun lepas.Keuntungan merupakan asas bagi memastikan sistem kewangan kekal berdaya saing dan mampu menyokong perantaraan kredit yang efektif dalam ekonomi.Keuntungan yang stabil mampu menyokong pengumpulan penampan modal, yang membolehkan pihak bank secara berterusan menyediakan perkhidmatan kewangan walaupun ketika tempoh sukar, tindakan yang mampu mengurangkan impak kesan buruk pembangunan dalam ekonomi sebenar.Manakala keuntungan yang rendah mampu mempengaruhi kesungguhan bank dan kemampuan bagi memberi pinjaman, yang boleh mengekang ketersediaan pembiayaan kepada ekonomi.Keuntungan merupakan asas bagi memastikan sistem kewangan kekal berdaya saing dan mampu menyokong perantaraan kredit yang efektif dalam ekonomi.Bagaimana bank jana pendapatanTerdapat tiga cara utama bank menjana pendapatan.1. Margin faedah bersihKebiasaan pihak bank akan menggunakan deposit untuk memberikan pinjaman kepada pelanggan. Pinjaman ini dikenakan kadar faedah yang perlu dibayar oleh pendeposit. Perbezaan ini, yang turut dikenali sebagai margin akan disimpan oleh pihak bank.Sebagai contoh, jika pihak bank membayar kadar faedah 1% untuk deposit, ia mungkin mengenakan kadar faedah 4% untuk pinjaman.Pihak bank juga memberi pinjaman sesama sendiri dalam jumlah besar, kebanyakan untuk tempoh jangka pendek tidak lebih dari tiga bulan atau hanya semalaman.Wang yang diperoleh daripada pinjaman ini merupakan hasil buat bank. Sebahagiannya akan dikembalikan kepada pelanggan dalam bentuk faedah berbentuk cek dan akaun simpanan. Wang yang disimpan oleh pihak bank itu merupakan margin faedah bersih.2. Saling TukarSetiap kali anda menggunakan kad kredit atau debit untuk membuat pembelian, sama ada di kedai fizikal atau dalam talian, peniagaan itu perlu membayar apa yang disebut sebagai bayaran saling tukar.Ia menampung kos pengedalian melibatkan transaksi kad kredit dan debit.3. YuranPihak bank mengenakan pelbagai jenis yuran kepada pelanggan – dan penalti – seperti caj perkhidmatan bulanan, had deposit minimum, caj ATM, caj overdraf dan caj transaksi luar negara.Bank pelaburan memperoleh bayaran lumayan di atas khidmat nasihat kepada syarikat-syarikat dan institusi awam dalam menerbitkan bon dan saham (sekuriti), dan daripada penajajaminan semua perkara itu.Pihak bank juga jana pendapatan menerusi dagangan sekuriti dalam pasaran ekuiti. Sasaran mereka adalah menjual dagangan sekuriti itu pada paras keuntungan atau membelinya pada harga lebih rendah daripada mereka jual.Pihak bank turut terlibat dalam urusan jual beli mata wang asing, mengambil kesempatan daripada perbezaan harga.Bank dan ledakan digitalMungkin satu-satunya pemenang dalam tempoh ekonomi pandemik ini adalah digitalisasi, satu strategi yang mampu mengekalkan daya saing perniagaan dan juga masyarakat.Kaji selidik global terkini oleh Standard Chartered menunjukkan peningkatan pengunaan tanpa tunai dan kesedaran pengguna kerana Covid-19.Sebelum pandemik melanda, hanya 30% rakyat Malaysia mengatakan mereka memilih untuk membeli-belah dalam talian berbanding 70% lebih gemar secara sendiri.Keadaan itu berubah apabila lebih 51% mengatakan mereka lebih gemar menggunakan pembayaran dalam talian berbanding pembayaran di kaunter.Bank memperoleh faedah daripada digitalisasi apabila berlaku peningkatan dalam pembayaran dalam talian menerusi pelbagai urus niaga, daripada barang keperluan harian, melancong hingga ke peranti digital.Menurut kaji selidik itu, 79% rakyat Malaysia menjangkakan negara bakal beralih sepenuhnya kepada transaksi tanpa tunai, dengan majoriti menjangkakan ia bakal direalisasi menjelang 2030.Dalam pelbagai cara, Covid-19 menjadi pemangkin kepada perubahan dalam industri kewangan, membuka peluang kepada pihak bank untuk berani melakukan perubahan segera dan seterusnya membuktikan ketahanan dan keteguhan sektor ini.


Kit Siang bukan demokrat tulen

“Veteran DAP Lim Kit Siang menggesa Pengerusi Perikatan Nasional Muhyiddin Yassin dan Presiden PAS Abdul Hadi Awang ‘mengisytiharkan’ mereka tidak akan menjadi sebahagian daripada sebarang rancangan untuk menjatuhkan kerajaan dalam tempoh lima tahun akan datang.”
Demikian laporan berita mengenai kenyataan Lim selepas Ahli Majlis Pimpinan Tertinggi (MPT) Bersatu, Dr Muhammad Faiz Na’aman memuat naik angka 126.
Hal ini dihangatkan lagi apabila muncul poster dan tangkap layar berkaitan calon perdana menteri dan gerakan untuk menukar kerajaan PH.
Bagi saya, perkara ini hanya ‘lelucon’ politik, namun bagi Lim ia seperti suatu perkara yang amat serius hingga dia membuat kenyataan yang gopoh.
Adalah tidak masuk akal permintaan Lim agar pemimpin pembangkang mengisytiharkan untuk menolak usaha menukar kerajaan.
Menukar kerajaan adalah amalan demokrasi, ia bukan suatu jenayah apatah lagi suatu tindakan tidak bermoral. Jika Lim seorang demokrat yang tulen, dia pasti faham ranah politik ini.
Mereka yang pernah berniat menukar kerajaan sebelum ini, akan merasa bimbang kerajaannya tumbang. Orang ini akan menjadi “paranoid” dengan perkembangan sekeliling.
Mereka yang sudah biasa membuat demonstrasi jalanan, akan mencari pelbagai alasan untuk tidak membenarkan lawannya berbuat yang sama untuk memprotesnya.
Buktinya, Anwar begitu menggelabah apabila acara Proklamasi Orang Melayu hendak dilancarkan hingga meracau dalam ucapan ceramahnya.
Jika Kit Siang lupa, mari saya ingatkan. Pada Rabu 23 September 2020, dalam sidang media Anwar Ibrahim mengumumkan beliau sudah mempunyai sokongan majoriti untuk menumbangkan kerajaan pimpinan Muhyiddin.
Mengapa ketika itu, Lim berdiam diri dan tidak mempersoalkan tindakan Anwar itu? Mengapa beliau tidak mengecam tindakan Anwar itu? Bukankan tindakan itu untuk menggugat kestabilan kerajaan ketika menghadapi pandemik?
Tetapi mengapa kali ini, apabila ada ura-ura pihak mahu menukar kerajaan Anwar, Lim melenting?
Sikap Lim yang hipokrit ini makin terserlah apabila beliau berdiam diri apabila Umno memutuskan untuk memohon perkenan Yang di-Pertuan Agong agar mengampunkan Najib Razak yang didapati bersalah oleh 13 hakim.
Lim yang lantang ini, rupanya menikus dan berdiam diri dalam isu ini. Adakah beliau bersetuju dengan usaha Umno itu?
Atau Lim takut dimarahi Umno dan Zahid Hamidi sepertimana Khalid Samad dan Amanah diherdik Umno hingga memohon ampun dan maaf?
Lim juga senyap sunyi apabila wakil kerajaan iaitu Timbalan Menteri Pendidikan Lim Hui Ying gagal menjawab soalan di Parlimen pada 27 Mac lalu?
Sebelum ini, Lim cukup tegas dan suka menegur jika ada wakil kerajaan Umno/BN tidak hadir sidang dewan atau gagal menjawab soalan dewan. Pasti sidang media akan diadakan mengecam situasi itu.
Sebagai ahli politik yang berpengalaman, Lim harus konsisten dan berjiwa besar menghadapi dinamika politik.
Jangan ada sikap “double standard” – kami boleh, kamu tidak. Sikap Lim ini menunjukkan beliau bukan seorang demokrat tulen.
Mahdzir Ibrahim adalah timbalan ketua penerangan Gerakan Tanah Air.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Tidur di kaki lima demi wang bantuan BPN

Akau Rabi ke bandar Kuching dari kampungnya di Sebuyau dengan satu tujuan iaitu untuk mengambil baki bantuan tunai yang diberikan oleh kerajaan kepada mereka yang layak.Sama seperti beratus-ratus ribu orang lain di seluruh negara, dia turut terkesan dengan pandemik Covid-19 dan amat-amat memerlukan bantuan.Dia tidak tahu bila tarikh tepat boleh mengambil wang tersebut, tetapi tetap meneruskan hajat ke Kuching.Kini, warga emas berusia 73 tahun itu terpaksa tidur di kaki lima jalan berselimutkan sekeping kadbod pada waktu malam.“Ini malam ketiga saya di Kuching,” katanya kepada MalaysiaNow ketika ditemui semalam di kaki lima, Jalan India, di belakang bangunan Electra House.“Saya diberitahu oleh penduduk kampung, duit bantuan boleh diambil pada hujung bulan ini (Januari). Tetapi kerana tidak ada tarikh bila duit itu boleh diambil, jadi saya buat keputusan untuk datang ke Kuching tengok sendiri.”Akau menempuh perjalanan sejauh 90km ke bandar Kuching bertemankan sebuah beg kecil mengandungi dompet dan beberapa helai pakaian – bukan sesuatu yang mudah buat seorang lelaki pada usianya.“Saya tak boleh balik ke rumah kerana belum dapat wang bantuan tunai,” katanya.Namun, bagi dirinya dan beratus-ratus ribu orang yang tinggal di kawasan luar bandar, bantuan tunai yang diberikan kepada kumpulan B40 dan M40 di bawah program Bantuan Prihatin Nasional 2.0 (BPN 2.0) memberikan sedikit kelegaan.Dan pada Akau, tidur di kaki lima adalah perkara yang berbaloi dilakukan.Wang itu kebiasaannya akan dikredit terus ke dalam akaun bank pemohon yang berdaftar.Tetapi kawasan luar bandar Sarawak tidak mempunyai perkhidmatan mesin teler automatik (ATM) untuk mengeluarkan wang tunai.Mereka yang tidak memiliki akaun simpanan perlu ke Kuching bagi mengambil bantuan tunai dari Lembaga Hasil Dalam Negeri.Akau berkata cara termurah untuk dia ke Kuching dari Sebuyau dengan menggunakan “van sapu”. Kos sehala adalah RM40.Sekarang ini, dia sudah sampai ke Kuching, dan berhasrat untuk tinggal di bandar itu sehingga dapat mengambil bantuan tunai miliknya kira-kira RM350.“Saya tak boleh balik ke rumah kerana belum dapat wang bantuan tunai,” katanya.“Dengan wang saku tak seberapa, sukar buat dirinya berbelanja jumlah besar semata-mata untuk kos pergi dan balik dari Sebuyau ke Kuching.”Apatah lagi nak menyewa bilik di bandar.“Satu-satunya pilihan tidur di kaki lima.”Sedar tak sedar, sudah empat malam dia tidur di kaki lima, menunggu dan berharap pada keesokan harinya apabila terjaga daripada lena dia sudah boleh mengambil wang bantuan tunai miliknya.Selepas itu, pulang ke kampung halamannya.


Apa rakyat dapat jika Anwar masuk Kaabah? soal ahli Parlimen PH

Ahli Parlimen Hulu Langat Sany Hamzan hari ini mempertahankan lawatan rasmi perdana menteri ke Arab Saudi, sambil berkata Anwar Ibrahim berjaya dalam banyak aspek walaupun gagal bertemu dengan Putera Mahkota Mohammed bin Salman dan Raja Salman Abdulaziz.
Sany dalam satu kenyataan berkata Anwar sudah menunaikan kewajipannya untuk negara dan rakyat termasuk pembangkang yang menyifatkan lawatan itu sebagai memalukan.
“Apa yang rakyat dan negara dapat kalau PM Anwar dapat masuk Kaabah sebagaimana yang dikehendaki oleh Wan Faysal? tambahnya, merujuk kepada Ahli Parlimen Machang Wan Ahmad Fayhsal Wan Ahmad Kamal yang sebelum ini mempersoalkan apa yang disifatkannya sebagai lawatan tergesa-gesa ke Arab Saudi.
“Jadi apa yang walaun semua nak bising ni sebenarnya?”
Wan Fayshal yang juga ketua Pemuda Bersatu, meminta penjelasan menyeluruh daripada Anwar mengenai lawatan itu, membandingkannya dengan lawatan bekas perdana menteri Muhyiddin Yassin pada 2021.

Sany Hamzan.

Semasa lawatannya, Muhyiddin disambut secara peribadi oleh Mohammed di lapangan terbang dan diberi penghormatan memasuki Kaabah, satu keistimewaan yang jarang diberikan kepada orang kenamaan Islam.
Anwar melahirkan rasa kesal kerana tidak dapat bertemu Mohammed, dengan laporan Bernama mengatakan pertemuan itu tidak dapat berlangsung kerana putera mahkota itu mempunyai perubahan rancangan menjelang bulan Ramadan.
Kerajaan juga berkata bahawa Anwar menolak permintaan pegawai Arab Saudi untuk melanjutkan tempoh lawatannya supaya pertemuan dengan putera mahkota dapat dilakukan, dengan mengatakan perdana menteri dijadualkan melawat Kemboja dan China dalam beberapa hari akan datang.
Sany dalam kenyataannya menyenaraikan pencapaian Anwar semasa lawatannya, dengan berkata perdana menteri bertemu dengan pemimpin dari Bank Islam Antarabangsa serta usahawan di kerajaan itu.
Beliau berkata Anwar turut menyaksikan majlis menandatangani tiga memorandum persefahaman antara Dagang Nexchange Bhd dan Ajlan & Bros Holding Group Co, Kuala Lumpur International Chamber of Commerce dan Wadi Makkah Knowledge Co, dan Qhub International Sdn Bhd dan Eromman Technologies Sdn Bhd.
“Anwar telah menerima kunjungan hormat Setiausaha Agung OIC Hussein Brahim Taha dan rombongannya di Mekah.
“Kita sedar peranan OIC amat besar dalam komuniti Islam di seluruh dunia,” katanya merujuk kepada Persatuan Kerjasama Islam.
“Memang PM Anwar bersedih kerana beliau tidak sempat berjumpa dengan Raja Arab Saudi, Raja Salman bin Abdulaziz dan putera mahkota berikutan perubahan jadual mereka dan PM tidak dapat melanjutkan lawatan ke Saudi kerana terikat dengan jadual yang lain.
“Jadi yang berdukacita bukannya negara, rakyat atau pembangkang sepatutnya apabila tidak dapat bertemu dengan pemimpin Saudi tetapi PM Anwar sendiri.
“Tugas untuk negara, rakyat dan termasuk pembangkang sudah berjaya diselesaikan oleh Anwar dalam kunjungan ini dengan terbaik sekali.”